qundao/data-zh-poetry huggingface dataset:
南鄉子
作者：蘇軾
朝代：宋

東武望餘杭。雲海天涯兩杳茫。何日功成名遂了，還鄉。醉笑陪公三萬場。不用訴離觴。痛飲從來別有腸。今夜送歸燈火冷，河塘。墮淚羊公卻姓楊。
南鄉子
作者：蘇軾
朝代：宋

涼簟碧紗廚。一枕清風晝睡餘。睡聽晚衙無一事，徐徐。讀盡床頭幾卷書。搔首賦歸歟。自覺功名懶更疏。若問使君才與術，何如。佔得人間一味愚。
南鄉子
作者：蘇軾
朝代：宋

繡鞅玉環遊。燈晃簾疏笑卻收。久立香車催欲上，還留。更且檀唇點杏油。花遍六麼球。面旋迴風帶雪流。春入腰肢金縷細，輕柔。種柳應須柳柳州。
南鄉子
作者：蘇軾
朝代：宋

裙帶石榴紅。卻水殷勤解贈儂。應許逐雞雞莫怕，相逢。一點靈犀必暗通。何處遇良工。琢刻天真半欲空。願作龍香雙鳳撥，輕攏。長在環兒白雪胸。
南鄉子
作者：蘇軾
朝代：宋

雨暗初疑夜，風回忽報晴。淡雲斜照著山明。細草軟沙溪路、馬蹄輕。卯酒醒還困，仙材夢不成。藍橋何處覓雲英。只有多情流水、伴人行。
南鄉子
作者：蘇軾
朝代：宋

霜降水痕收。淺碧鱗鱗露遠洲。酒力漸消風力軟，颼颼。破帽多情卻戀頭。佳節若為酬。但把清尊斷送秋。萬事到頭都是夢，休休。明日黃花蝶也愁。
卜算子
作者：蘇軾
朝代：宋

缺月掛疏桐，漏斷人初靜。時見幽人獨往來，縹緲孤鴻影。驚起卻回頭，有恨無人省。揀盡寒枝不肯棲，楓落吳江冷。
卜算子
作者：蘇軾
朝代：宋

蜀客到江南，長憶吳山好。吳蜀風流自古同，歸去應須早。還與去年人，共藉西湖草。莫惜尊前仔細看，應是容顏老。
卧病彌月聞垂雲花開順闍黎以詩見招次韵答之
作者：蘇軾
朝代：宋

道人心似水，不礙照花妍。
宴座春强半，清陰月屢遷。
平生無起滅，一念有陳鮮。
嫋嫋風枝舉，離離日萼蔫。
病吟終少味，老醉不成顛。
何必遨頭出，湖中有散仙。
卧病逾月請郡不許復直玉堂十一月一日鎖院是日苦寒詔賜宮燭法酒書呈同院
作者：蘇軾
朝代：宋

微霰疏疏點玉堂，詞頭夜下攬衣忙。
分光御燭星辰爛，拜賜宮壺雨露香。
醉眼有花書字大，老人無睡漏聲長。
何時却逐桑榆暖，社酒寒燈樂未央。
去年秋偶遊寶山上方入一小院闃然無人有一僧隠几低頭讀書與之語漠然不甚對問其鄰之僧曰此雲闍黎也不出十五年矣今年六月自常潤還復至其室則死葬數月矣作詩題其壁
作者：蘇軾
朝代：宋

雲師來寶山，一住十五秋。
讀書常閉戶，客至不舉頭。
去年造其室，清坐忘百憂。
我初無言說，師亦無對酬。
今來復扣門，空房但颼飀。
云已滅無餘，薪盡火不留。
却疑此室中，嘗有斯人不。
所遇孰非夢，事過吾何求。
去杭州十五年復遊西湖用歐陽察判韵
作者：蘇軾
朝代：宋

我識南屏金鯽魚，重來拊檻散齋餘。
還從舊社得心印，似省前生覓手書。
葑合平湖久蕪沒，人經豐歲尚凋疏。
誰憐寂寞高常侍，老去狂歌憶孟諸。
去歲九月二十七日在黄州生子遯小名幹兒頎然穎異至今年七月二十八日病亡於金陵作二詩哭之·其一
作者：蘇軾
朝代：宋

吾年四十九，羈旅失幼子。
幼子真吾兒，眉角生已似。
未期觀所好，蹁躚逐書史。
摇頭却梨栗，似識非分恥。
吾老常鮮歡，頼此一笑喜。
忽然遭奪去，惡業我累爾。
衣薪那免俗，變滅須臾耳。
歸來懷抱空，老淚如瀉水。
去歲九月二十七日在黄州生子遯小名幹兒頎然穎異至今年七月二十八日病亡於金陵作二詩哭之·其二
作者：蘇軾
朝代：宋

我淚猶可拭，日遠當日忘。
母哭不可聞，欲與汝俱亡。
故衣尚懸架，漲乳已流牀。
感此欲忘生，一卧終日僵。
中年忝聞道，夢幻講已詳。
儲藥如丘山，臨病更求方。
仍將恩愛刃，割此衰老腸。
知迷欲自反，一慟送餘傷。
去歲與子野游逍遥堂日欲沒因並西山叩羅浮道院至已二鼓矣遂宿於西堂今歲索居儋耳子野復來相見作詩贈之
作者：蘇軾
朝代：宋

往歲追歡地，寒窗夢不成。
笑談驚半夜，風雨暗長檠。
雞唱山椒曉，鐘鳴霜外聲。
只今那復見，彷彿似三生。
參寥上人初得智果院會者十六人分韵賦詩軾得心字
作者：蘇軾
朝代：宋

漲水返舊壑，飛雲思故岑。
念君忘家客，亦有懷歸心。
三間得幽寂，數步藏清深。
攢金盧橘塢，散火楊梅林。
茶筍盡禪味，松杉真法音。
雲崖有淺井，玉醴常半尋。
遂名參寥泉，可濯幽人襟。
相携橫嶺上，未覺衰年侵。
一眼吞江湖，萬象涵古今。
願君更小築，歲晚解我簪。
參寥惠楊梅
作者：蘇軾
朝代：宋

新居未換一根椽，只有楊梅不直錢。
莫共金家鬬甘苦，參寥不是老婆禪。
又一首答二猶子與王郎見和
作者：蘇軾
朝代：宋

脯青苔，炙青蒲，爛蒸鵝鴨乃瓠壺。
煮豆作乳脂爲酥，高燒油燭斟蜜酒。
貧家百物初何有。
古來百巧出窮人，搜羅假合亂天真。
詩書與我爲麴糵，醖釀老夫成搢紳。
質非文是終難久，脫冠還作扶犁叟。
不如蜜酒無燠寒，冬不加甜夏不酸。
老夫作詩殊少味，愛此三篇如酒美。
封胡羯末已可憐，不知更有王郎子。
又和景文韵
作者：蘇軾
朝代：宋

牡丹松檜一時栽，付與春風自在開。
試問壁間題字客，幾人不爲看花來。
又書王晉卿畫四首·四明狂客
作者：蘇軾
朝代：宋

毫端偶集一微塵，何處溪山非此身。
狂客思歸便歸去，更求敕賜枉天真。
又書王晉卿畫四首·山陰陳迹
作者：蘇軾
朝代：宋

當年不識此清真，强把先生擬季倫。
等是人間一陳迹，聚蚊金谷本何人。
又書王晉卿畫四首·西塞風雨
作者：蘇軾
朝代：宋

斜風細雨到來時，我本無家何處歸。
仰看雲天真箬笠，旋收江海入蓑衣。
又書王晉卿畫四首·雪溪乘興
作者：蘇軾
朝代：宋

溪山雪月兩佳哉，賓主談鋒夜轉雷。
猶言不見戴安道，爲問適從何處來。
又次前韵贈賈耘老
作者：蘇軾
朝代：宋

具區吞滅三州界，浩浩湯湯納千派。
從來不著萬斛船，一葉漁舟恣奔快。
仙壇古洞不可到，空聽餘瀾鳴湃湃。
今朝偶上法華嶺，縱觀始覺人寰隘。
山頭卧碣弔孤冢，下有至人僵不壞。
空餘白棘網秋蟲，無復青蓮出幽怪。
我來徙倚長松下，欲掘茯苓親洗曬。
聞道山中富奇藥，往往靈芝雜葵薤。
詩人空腹待黄精，生事只看長柄械。
今年大熟期一飽，食葉微蟲直癬疥。
白花半落紫穟香，攘臂欲助磨鎌鎩。
安得山泉變春酒，與子一洗尋常債。
又次韵二守同訪新居
作者：蘇軾
朝代：宋

此生真欲老牆陰，却掃都忘歲月深。
拔薤已觀賢守政，折蔬聊慰故人心。
風流賀監常吳語，憔悴鍾儀獨楚音。
治狀兩邦俱第一，潁川歸去肯重臨。
又次韵二守許過新居
作者：蘇軾
朝代：宋

數畝蓬蒿古縣陰，曉窗明快夜堂深。
也知卜築非真宅，聊欲跏趺看此心。
聞道携壺問奇字，更因登木助微音。
相娛北戶江千頃，直下都無地可臨。
又答氈帳
作者：蘇軾
朝代：宋

卧病經旬減带圍，清樽忘却故人期。
莫嫌雪裏閑氈帳，作事猶來未合時。
又贈老謙
作者：蘇軾
朝代：宋

瀉湯舊得茶三昧，覓句近窺詩一斑。
清夜漫漫困搜攪，齋腸那得許堅頑。
叔弼云履常不飲故不作詩勸履常飲
作者：蘇軾
朝代：宋

我本畏酒人，臨觴未嘗訴。
平生坐詩窮，得句忍不吐。
吐酒茹好詩，肝胃生滓污。
用此較得喪，天豈不足付。
吾儕非二物，歲月誰與度。
悄然得長愁，爲計已大誤。
二歐非無詩，恨子不飲故。
强爲釂一酌，將非作愁具。
成言如皎日，援筆當自賦。
他年五君詠，山王一時數。
古別離送蘇伯固
作者：蘇軾
朝代：宋

三度別君來，此別真遲暮。
白盡老髭鬚，明日淮南去。
酒罷月隨人，淚溼花如霧。
後夜逐君還，夢繞湖邊路。
古纏頭曲
作者：蘇軾
朝代：宋

鵾弦鐵撥世無有，樂府舊工惟尚叟。
一生喙硬眼無人，坐此困窮今白首。
翠鬟女子年十七，指法已似呼韓婦。
輕帆渡海風掣回，滿面塵沙和淚垢。
青衫不逢湓浦客，紅袖漫插曹綱手。
爾來一見哀駘佗，便著臂韝躬井臼。
我慚貧病百不足，强對黄花飲白酒。
轉關濩索動有神，雷輥空堂戰窗牖。
四弦一抹擁袂立，再拜十分爲我壽。
世人只解錦纏頭，與汝作詩傳不朽。
句·其一
作者：蘇軾
朝代：宋

寒食清明都過了，石泉槐火一時新。
句·其一〇
作者：蘇軾
朝代：宋

天公自著意。
句·其一一
作者：蘇軾
朝代：宋

醉中有客眠何害，須信陶潛未若賢。
句·其一七
作者：蘇軾
朝代：宋

一夕雷轟薦福碑。
句·其一三
作者：蘇軾
朝代：宋

書窗涴壁常遭駡。
句·其一九
作者：蘇軾
朝代：宋

二疏辭漢去。
句·其一二
作者：蘇軾
朝代：宋

不會人間閑草木，預人何事管興亡。
句·其一五
作者：蘇軾
朝代：宋

背之不見與無同。
句·其一八
作者：蘇軾
朝代：宋

白頭逢國士，青眼酒尊開。
句·其一六
作者：蘇軾
朝代：宋

多生綺語磨不盡。
句·其一四
作者：蘇軾
朝代：宋

旅雁何時更著行。
句·其七
作者：蘇軾
朝代：宋

其間絕品非不佳，張禹縱賢非骨鯁。
句·其三
作者：蘇軾
朝代：宋

荔枝已成吾髮白，猶作江南未歸客。
句·其三〇
作者：蘇軾
朝代：宋

愛蜀蘄舒嘉代富，新登高棣桂常芳。
句·其三一
作者：蘇軾
朝代：宋

飲非其人茶有語，閉門獨啜心有愧。
句·其三七
作者：蘇軾
朝代：宋

安石作假山，其中多詭怪。
雖然知是假，爭奈主人愛。
句·其三三
作者：蘇軾
朝代：宋

白雲峰下兩槍新。
句·其三九
作者：蘇軾
朝代：宋

叩檻出魚鱉，詩成一笑粲。
句·其三二
作者：蘇軾
朝代：宋

但令有婦如康子，安問生兒比仲謀。
問信風篁嶺下梅。
句·其三五
作者：蘇軾
朝代：宋

千層高閣浸雲漢，雙派清流透石巌。
句·其三八
作者：蘇軾
朝代：宋

湖上秋風聚螢苑，門前春浪散花洲。
句·其三六
作者：蘇軾
朝代：宋

風師挾帝令，號呼肆徂征。
雲師畏推逐，蓄意不敢爭。
雨師曠厥官，所苟朝夕生。
帝眷一夕回，旱議旦暮行。
翻然沛膏澤，夜半來無聲。
青秧發廣畝，白水涵孤城。
句·其三四
作者：蘇軾
朝代：宋

東家近新富，滿地有苔錢。
句·其九
作者：蘇軾
朝代：宋

作詩不須工。
句·其二
作者：蘇軾
朝代：宋

滄海何曾斷地脈，白袍端合破天荒。
句·其二〇
作者：蘇軾
朝代：宋

山抹微雲秦學士，露花倒影柳屯田。
句·其二七
作者：蘇軾
朝代：宋

吾曹總爲長江老。
句·其二三
作者：蘇軾
朝代：宋

秋英不比春花落，說與詩人子細看。
句·其二九
作者：蘇軾
朝代：宋

鳳凰來儀，嘉禾合穟。
句·其二二
作者：蘇軾
朝代：宋

一爐香對紫宮起，萬點雨隨青蓋歸。
句·其二五
作者：蘇軾
朝代：宋

有客打碑來薦福，無人騎鶴上揚州。
句·其二八
作者：蘇軾
朝代：宋

密竹不妨呈勁節，早梅何惜認殘花。
句·其二六
作者：蘇軾
朝代：宋

侍者方當而立歲，先生已是古稀年。
句·其二四
作者：蘇軾
朝代：宋

衡茅稚子璠璵器。
句·其五
作者：蘇軾
朝代：宋

歲寒冰冷天地閉，爲我起蟄鞭魚龍。
句·其八
作者：蘇軾
朝代：宋

冉冉綠霧生人衣。
句·其六
作者：蘇軾
朝代：宋

竹籬茅舍出青黄。
句·其四
作者：蘇軾
朝代：宋

陽蟲隕羿喪厥喙，羽淵之化帝祝尾。
句·其四〇
作者：蘇軾
朝代：宋

暗麝著人簪茉莉，紅潮登頰醉檳榔。
句·其四三
作者：蘇軾
朝代：宋

苦霧收殘文豹別，怒濤驚起老蟠□。
句·其四二
作者：蘇軾
朝代：宋

門大要容千駟入，堂深不覺百男歡。
召還至都門先寄子由
作者：蘇軾
朝代：宋

老身倦馬河堤永，踏盡黄榆綠槐影。
荒雞號月未三更，客夢還家時一頃。
歸老江湖無歲月，未填溝壑猶朝請。
黄門殿中奏事罷，詔許來迎先出省。
已飛青蓋在河梁，定餉黄封兼賜茗。
遠來無物可相贈，一味豐年說淮潁。
司命宮楊道士息軒
作者：蘇軾
朝代：宋

無事此靜坐，一日似兩日。
若活七十牛，便是百四十。
黄金幾時成，白髮日夜出。
開眼三千秋，速如駒過隙。
是故東坡老，貴汝一念息。
時來登此軒，目送過海席。
家山歸未能，題詩寄屋壁。
司竹監燒葦園因召都巡檢柴貽勖左藏以其徒會獵園下
作者：蘇軾
朝代：宋

官園刈葦留枯槎，深冬放火如紅霞。
枯槎燒盡有根在，春雨一洗皆萌芽。
黄狐老兔最狡捷，賣侮百獸常矜誇。
年年此厄竟不悟，但愛蒙密爭來家。
風迴焰卷毛尾熱，欲出已被蒼鷹遮。
野人來言此最樂，徒手曉出歸滿車。
巡邊將軍在近邑，呼來颯颯從矛叉。
戍兵久閑可小試，戰鼓雖凍猶堪撾。
雄心欲搏南澗虎，陣勢頗學常山蛇。
霜乾火烈聲暴野，飛走無路號且呀。
迎人截來砉逢箭，避犬逸去窮投罝。
擊鮮走馬殊未厭，但恐落日催棲鴉。
弊旗仆鼓坐數獲，鞍掛雉兔肩分麚。
主人置酒聚狂客，紛紛醉語晚更譁。
燎毛燔肉不暇割，飲啖直欲追羲媧。
青丘雲夢古所咤，與此何啻百倍加。
苦遭諫疏說夷羿，又被詞客嘲淫奢。
豈如閑官走山邑，放曠不與趨朝衙。
農工已畢歲云暮，車騎雖少賓殊嘉。
酒酣上馬去不告，獵獵霜風吹帽斜。
司馬君實獨樂園
作者：蘇軾
朝代：宋

青山在屋上，流水在屋下。
中有五畝園，花竹秀而野。
花香襲杖屨，竹色侵杯斝。
樽酒樂餘春，棋局消長夏。
洛陽古多士，風俗猶爾雅。
先生卧不出，冠蓋傾洛社。
雖云與衆樂，中有獨樂者。
才全德不形，所貴知我寡。
先生獨何事，四海望陶冶。
兒童誦君實，走卒知司馬。
持此欲安歸，造物不我捨。
名聲逐吾輩，此病天所赭。
撫掌笑先生，年來效瘖啞。
合浦愈上人以詩名嶺外將訪道南岳留詩壁上云閑伴孤雲自在飛東坡居士過其精舍戲和其韵
作者：蘇軾
朝代：宋

孤雲出岫豈求伴，錫杖凌空自要飛。
爲問庭松尚西指，不知老奘幾時歸。
吉祥寺僧求閣名
作者：蘇軾
朝代：宋

過眼榮枯電與風，久長那得似花紅。
上人宴坐觀空閣，觀色觀空色即空。
吉祥寺花將落而述古不至
作者：蘇軾
朝代：宋

今歲東風巧剪裁，含情只待使君來。
對花無信花應恨，直恐明年便不開。
吉祥寺賞牡丹
作者：蘇軾
朝代：宋

人老簪花不自羞，花應羞上老人頭。
醉歸扶路人應笑，十里珠簾半上鉤。
同年王中甫挽詞
作者：蘇軾
朝代：宋

先帝親收十五人，四方爭看擊鵬鵾。
如君事業真堪用，顧我衰遲不足論。
出處升沉十年後，死生契闊幾人存。
他時京口尋遺跡，宿草猶應有淚痕。
同年程筠德林求先墳二詩·思成堂
作者：蘇軾
朝代：宋

宰樹連山谷，祠堂照路隅。
養松無觸鹿，助祭有馴烏。
歸夢先寒食，兒啼到白鬚。
遥知鄰里化，醉叟道爭扶。
同年程筠德林求先墳二詩·歸真亭
作者：蘇軾
朝代：宋

舊笑桓司馬，今師鄭大夫。
不知徂歲月，空覺老楸梧。
祭禮傳家法，阡名載版圖。
會看千字誄，木杪見龜趺。
同曾元恕游龍山呂穆仲不至
作者：蘇軾
朝代：宋

青春不覺老朱顔，强半銷磨簿領間。
愁客倦吟花似酒，佳人休唱日銜山。
共知寒食明朝過，且赴僧窗半日閑。
命駕呂安邀不至，浴沂曾點暮方還。
同柳子玉遊鶴林招隠醉歸呈景純
作者：蘇軾
朝代：宋

花時臘酒照人光，歸路春風灑面凉。
劉氏宅邊霜竹老，戴公山下野桃香。
巌頭匹練兼天浄，泉底真珠濺客忙。
安得道人携笛去，一聲吹裂翠崖岡。
同正輔表兄遊白水山
作者：蘇軾
朝代：宋

偉哉造物真豪縱，攫土摶沙爲此弄。
劈開翠峽走雲雷，截破奔流作潭洞。
因隨化人履巨迹，得與仙兄躡飛鞚。
曳杖不知巌谷深，穿雲但覺衣裘重。
坐看驚鳥救霜葉，知有老蛟蟠石甕。
金沙玉礫粲可數，古鏡寶奩寒不動。
念兄獨立與世疏，絕境難到惟我共。
永辭角上兩蠻觸，一洗胸中九雲夢。
浮來山高回望失，武陵路絕無人送。
筠籃擷翠爪甲香，素綆分碧銀瓶凍。
歸路霏霏湯谷暗，野堂活活神泉湧。
解衣浴此無垢人，身輕可試雲間鳳。
同王勝之遊蔣山
作者：蘇軾
朝代：宋

到郡席不暖，居民空惘然。
好山無十里，遺恨恐他年。
欲款南朝寺，同登北郭船。
朱門收畫戟，紺宇出青蓮。
夾路蒼髯古，迎人翠麓偏。
龍腰蟠故國，鳥爪寄層巔。
竹杪飛華屋，松根泫細泉。
峰多巧障日，江遠欲浮天。
略彴橫秋水，浮圖插暮烟。
歸來踏人影，雲細月娟娟。
同秦仲二子雨中遊寶山
作者：蘇軾
朝代：宋

平明已報百吏散，半日來陪二子閑。
立鵲低昂煙雨裏，行人出沒樹林間。
吳中田婦歎
作者：蘇軾
朝代：宋

今年粳稻熟苦遲，庶見霜風來幾時。
霜風來時雨如瀉，杷頭出菌鐮生衣。
眼枯淚盡雨不盡，忍見黄穗卧青泥。
茅苫一月隴上宿，天晴穫稻隨車歸。
汗流肩頳載入市，價賤乞與如糠粞。
賣牛納稅拆屋炊，慮淺不及明年饑。
官今要錢不要米，西北萬里招羌兒。
龔黄滿朝人更苦，不如却作河伯婦。
吳子野將出家贈以扇山枕屏
作者：蘇軾
朝代：宋

峨峨扇中山，絕壁信天剖。
誰知大圓鏡，衡霍入戶牖。
得之老月師，畫者一醉叟。
常疑若人胸，自有雲夢藪。
千巌在掌握，用舍彈指久。
低昂不自知，恨寄兒女手。
短屏雖曲折，高枕謝奔走。
出家非今日，法水洗無垢。
浮游雲釋嶠，宴坐柳生肘。
忘懷紫翠間，相與到白首。
吳子野絕粒不睡過作詩戲之芝上人陸道士皆和予亦次其韵
作者：蘇軾
朝代：宋

聊爲不死五通仙，終了無生一大緣。
獨鶴有聲知半夜，老蠶不食已三眠。
憐君解比人間夢，許我時逃醉後禪。
會與江山成故事，不妨詩酒樂新年。
吳江岸
作者：蘇軾
朝代：宋

曉色兼秋色，蟬聲雜鳥聲。
壯懷銷鑠盡，回首尚心驚。
吾謫海南子由雷州被命即行了不相知至梧乃聞其尚在藤也旦夕當追及作此詩示之
作者：蘇軾
朝代：宋

九疑聯綿屬衡湘，蒼梧獨在天一方。
孤城吹角烟樹裏，落月未落江蒼茫。
幽人拊枕坐歎息，我行忽至舜所藏。
江邊父老能說子，白鬚紅頰如君長。
莫嫌瓊雷隔雲海，聖恩尚許遥相望。
平生學道真實意，豈與窮達俱存亡。
天其以我爲箕子，要使此意留要荒。
他年誰作輿地志，海南萬里真吾鄉。
呂與叔學士挽詞
作者：蘇軾
朝代：宋

言中謀猷行中經，關西人物數清英。
欲過叔度留終日，未識魯山空此生。
議論凋零三益友，功名分付二難兄。
老來尚有憂時歎，此涕無從何處傾。
呈定國
作者：蘇軾
朝代：宋

舊病應逢醫口藥，新粧漸畫入時眉。
信知詩是窮人物，近覺王郎不作詩。
周公廟廟在岐山西北八九里廟後百許步有泉依山湧冽異常國史所謂潤德泉世亂則竭者也
作者：蘇軾
朝代：宋

吾今那復夢周公，尚喜秋來過故宮。
翠鳳舊依山硉兀，清泉長與世窮通。
至今游客傷離黍，故國諸生詠雨濛。
牛酒不來烏鳥散，白楊無數暮號風。
周夫人挽詞
作者：蘇軾
朝代：宋

教子通經古所賢，安貧守道節尤堅。
當熊遺烈傳家世，投燭諸郎慰眼前。
不待金花書誥命，忽驚玉樹掩新阡。
凱風吹棘君休咏，我亦孤懷一泫然。
周教授索枸杞因以詩贈錄呈廣倅蕭大夫
作者：蘇軾
朝代：宋

鄴侯藏書手不觸，嗟我嗜書終日讀。
短檠照字細如毛，怪底昏花懸兩目。
扶衰頼有王母杖，名字於今掛仙錄。
荒城古塹草露寒，碧葉叢低紅菽粟。
春根夏苗秋著子，盡付天隨耻充腹。
蘭傷桂折緣有用，爾獨何損丹其族。
贈君慎勿比薏苡，采之終日不盈匊。
外澤中乾非爾儔，斂藏更借秋陽曝。
雞壅桔梗一稱帝，堇也雖尊等臣僕。
時復論功不汝遺，異時謹事東籬菊。
和人假山
作者：蘇軾
朝代：宋

上黨攙天碧玉環，絕河千里抱商顔。
試觀烟雨三峰外，都在靈仙一掌間。
造物何如童子戲，寫真聊發使君閑。
何當挈取西征去，畫作圍牀六曲山。
和人求筆迹
作者：蘇軾
朝代：宋

麥光鋪几浄無瑕，入夜青燈照眼花。
從此剡藤真可弔，半紆春蚓綰秋蛇。
和人登海表亭
作者：蘇軾
朝代：宋

譙門對聳壓危坡，覽勝無如此得多。
盡見西山遮岱嶺，迥分東野隔新羅。
花時千圃堆紅錦，雪晝雙城疊白波。
回首毬場尤醒眼，一番風送鑑重磨。
和人見贈
作者：蘇軾
朝代：宋

只寫東坡不著名，此身已是一長亭。
壯心無復春流起，衰鬢從教病葉零。
知有雪兒供筆硯，應嗤竈婦洗盆瓶。
回來索酒公應厭，京口新傳作客經。
和人雪晴書事
作者：蘇軾
朝代：宋

消盡瓊瑶雲馭歸，餘寒猶復助風威。
垂簾漸學秋霖滴，滿地猶疑夜月輝。
凍壤相和開蓽戶，流凘半釋擁苔磯。
可憐烏鵲饑無食，日暮空林何所依。
和代器之
作者：蘇軾
朝代：宋

雨過郊原一番新，尋芳車馬踏無塵。
普天冷食聞前古，蕭寺清游屬兩人。
不作佺期問新曆，頗同之問感餘春。
明年歸藉梨花上，應會羣賢及四鄰。
和仲伯達
作者：蘇軾
朝代：宋

歸山歲月苦無多，尚有丹砂奈老何。
繡谷只應花自染，鏡潭長與月相磨。
君方傍海看初日，我已橫江擊素波。
人不我知斯我貴，不須雷雨起龍梭。
和何長官六言次韵五首·其一
作者：蘇軾
朝代：宋

作邑君真伯厚，去官我豈曼容。
一廛願託仁政，六字難賡變風。
和何長官六言次韵五首·其三
作者：蘇軾
朝代：宋

石渠何須反顧，水驛幸足相容。
長江大欲見庇，探支八月凉風。
和何長官六言次韵五首·其二
作者：蘇軾
朝代：宋

五噫已出東洛，三復願比南容。
學道未逢潘盎，草書猶似楊風。
和何長官六言次韵五首·其五
作者：蘇軾
朝代：宋

青山自是絕色，無人誰與爲容。
說向市朝公子，何殊馬耳東風。
和何長官六言次韵五首·其四
作者：蘇軾
朝代：宋

清風初號地籟，明月自寫天容。
貧家何以娛客，但知抹月批風。
和公濟飲湖上
作者：蘇軾
朝代：宋

昨夜醉歸還獨寢，曉來宿雨鳴孤枕。
扁舟小棹截湖來，正見青山駁雲錦。
須知老人興不淺，莫學公榮不共飲。
與君歌鼓樂豐年，喚取千夫食陳廩。
和劉景文見贈
作者：蘇軾
朝代：宋

元龍本志陋曹吳，豪氣崢嶸老不除。
失路今爲噲等伍，作詩猶似建安初。
西來爲我風黧面，獨卧無人雪縞廬。
留子非爲十日飲，要令安世誦亡書。
和劉景文雪
作者：蘇軾
朝代：宋

占雨又得雪，龜寧欺我哉。
似知吾輩喜，故及醉中來。
童子愁冰硯，佳人苦膠杯。
那堪李常侍，入蔡夜銜枚。
和劉道原寄張師民
作者：蘇軾
朝代：宋

仁義大捷徑，詩書一旅亭。
相夸綬若若，猶誦麥青青。
腐鼠何勞嚇，高鴻本自冥。
顛狂不用喚，酒盡漸須醒。
和劉道原見寄
作者：蘇軾
朝代：宋

敢向清時怨不容，直嗟吾道與君東。
坐談足使淮南懼，歸去方知冀北空。
獨鶴不須驚夜旦，羣烏未可辨雌雄。
廬山自古不到處，得與幽人子細窮。
和劉道原詠史
作者：蘇軾
朝代：宋

仲尼憂世接輿狂，臧穀雖殊竟兩亡。
吳客漫陳豪士賦，桓侯初笑越人方。
名高不朽終安用，日飲無何計亦良。
獨掩陳編弔興廢，窗前山雨夜浪浪。
和劉長安題薛周逸老亭周善飲酒未七十而致仕
作者：蘇軾
朝代：宋

近聞薛公子，早退驚常流。
買園招野鶴，鑿井動潛虬。
自言酒中趣，一斗勝凉州。
翻然拂衣去，親愛挽不留。
隠居亦何樂，素志庶可求。
所亡嗟無幾，所得不啻酬。
青春爲君好，白日爲君悠。
山鳥奏琴筑，野花弄閑幽。
雖辭功與名，其樂實素侯。
至今清夜夢，尚驚冠壓頭。
誰能載美酒，往以大白浮。
之子雖不識，因公可與游。
和參寥
作者：蘇軾
朝代：宋

芥舟只合在坳堂，紙帳心期老孟光。
不道山人今忽去，曉猿啼處月茫茫。
和參寥見寄
作者：蘇軾
朝代：宋

黄樓南畔馬臺東，雲月娟娟正點空。
欲共幽人洗筆硯，要傳流水入絲桐。
且隨侍者尋西谷，莫學山僧老祝融。
待我西湖借君去，一杯湯餠潑油葱。
和叔盎畫馬
作者：蘇軾
朝代：宋

天驥德力備，馬外龍麟中。
皇天不遣言，兀與圖畫同。
駑駘飽官粟，未受一洗空。
十駕均一至，何事籋雲風。
和吳安持使者迎駕
作者：蘇軾
朝代：宋

小雪疏烟雜瑞光，清波寒引御溝長。
曈曈日色籠丹禁，杳杳鞭聲出建章。
鵷鷺偶叨陪下列，天閶聊啟望中央。
歸來喜氣傾新句，滿座疑聞錦繡香。
和吳少卿絕句
作者：蘇軾
朝代：宋

欲伴騷人賦百篇，歸心要及菊花前。
明朝知覆誰家瓿，猶有桓譚道必傳。
和周正孺墜馬傷手
作者：蘇軾
朝代：宋

平生學道已神完，豈復兒童私自憐。
醉墜何曾傷內守，色憂當爲念先傳。
書空漸覺新詩健，把蟹行看樂事全。
賣却老驄爲酒直，大呼鄉友作新年。
和子由四首·送春
作者：蘇軾
朝代：宋

夢裏青春可得追，欲將詩句絆餘暉。
酒闌病客惟思睡，蜜熟黄蜂亦懶飛。
芍藥櫻桃俱掃地，鬢絲禪榻兩忘機。
憑君借取法界觀，一洗人間萬事非。
和子由四首·送李供備席上和李詩
作者：蘇軾
朝代：宋

家聲赫奕蓋并凉，也解微吟錦瑟傍。
擘水取魚湖起浪，引杯看劍坐生光。
風流別後人人憶，才器歸來種種長。
不用更貪窮事業，風騷分付與沉湘。
和子由四首·韓太祝送游太山
作者：蘇軾
朝代：宋

偶作郊原十日游，未應回首厭籠囚。
但教塵土驅馳足，終把雲山爛漫酬。
聞道逢春思濯錦，更須到處覓菟裘。
恨君不上東封頂，夜看金輪出九幽。
和子由四首·首夏官舍即事
作者：蘇軾
朝代：宋

安石榴花開最遲，絳裙深樹出幽菲。
吾廬想見無限好，客子倦遊胡不歸。
坐上一樽雖得滿，古來四事巧相違。
令人却憶湖邊寺，垂柳陰陰晝掩扉。
和子由寒食
作者：蘇軾
朝代：宋

寒食今年二月晦，樹林深翠已生煙。
遶城駿馬誰能借，到處名園意盡便。
但掛酒壺那計盞，偶題詩句不須編。
忽聞啼鵙驚羈旅，江上何人治廢田。
和子由木山引水二首·其一
作者：蘇軾
朝代：宋

蜀江久不見滄浪，江上枯槎遠可將。
去國尚能三犢載，汲泉何愛一夫忙。
崎嶇好事人應笑，冷淡爲歡意自長。
遥想納凉清夜永，窗前微月照汪汪。
和子由木山引水二首·其二
作者：蘇軾
朝代：宋

千年古木卧無梢，浪捲沙翻去似瓢。
幾度過秋生蘚暈，至今流潤應江潮。
泫然疑有蛟龍吐，斷處人言霹靂焦。
材大古來無適用，不須鬰鬰慕山苗。
和子由柳湖久涸忽有水開元寺山茶舊無花今歲盛開二首·其一
作者：蘇軾
朝代：宋

太昊祠東鐵墓西，一樽曾與子同携。
回瞻郡閣遥飛檻，北望檣竿半隠堤。
飯豆羹藜思兩鵠，飲河噀水頼長霓。
如今勝事無人共，花下壺盧鳥勸提。
和子由柳湖久涸忽有水開元寺山茶舊無花今歲盛開二首·其二
作者：蘇軾
朝代：宋

長明燈下石欄干，長共松杉守歲寒。
葉厚有稜犀甲健，花深少態鶴頭丹。
久陪方丈曼陀雨，羞對先生苜蓿盤。
雪裏盛開知有意，明年開後更誰看。
和子由次月中梳頭韵
作者：蘇軾
朝代：宋

夏畦流膏白雨翻，北窗幽人卧羲軒。
風輪曉長春筍節，露珠夜上秋禾根。
從來白髮有公道，始信丹經非妄言。
此身法報本無二，他年妙絕兼形魂。
和子由澠池懷舊
作者：蘇軾
朝代：宋

人生到處知何似，應似飛鴻踏雪泥。
泥上偶然留指爪，鴻飛那復計東西。
老僧已死成新塔，壞壁無由見舊題。
往日崎嶇還記否，路長人困蹇馿嘶。
和子由盆中石菖蒲忽生九花
作者：蘇軾
朝代：宋

春荑秋莢兩須臾，神藥人間果有無。
無鼻何由識薝蔔，有花今始信菖蒲。
芳心未飽兩蛺蝶，寒意知鳴幾蟪蛄。
記取明年十二節，小兒休更籋霜鬚。
和子由聞子瞻將如終南太平宮溪堂讀書
作者：蘇軾
朝代：宋

役名則已勤，徇身則已媮。
我誠愚且拙，身名兩無謀。
始者學書判，近亦知問囚。
但知今當爲，敢問向所由。
士方其未得，惟以不得憂。
既得又憂失，此心浩難收。
譬如倦行客，中路逢清流。
塵埃雖未脫，暫憩得一漱。
我欲走南澗，春禽始嚶呦。
鞅掌久不决，爾來已徂秋。
橋山日月追，府縣煩差抽。
王事誰敢愬，民勞吏宜羞。
中間罹旱暵，欲學喚雨鳩。
千夫挽一木，十步八九休。
渭水涸無泥，菑堰旋插修。
對之食不飽，餘事更遑求。
近日秋雨足，公餘試新篘。
劬勞幸已過，朽鈍不任鎪。
秋風迫吹帽，西阜可縱游。
聊爲一日樂，慰此百年愁。
和子由苦寒見寄
作者：蘇軾
朝代：宋

人生不滿百，一別費三年。
三年吾有幾，棄擲理無還。
長恐別離中，摧我鬢與顔。
念昔喜著書，別來不成篇。
細思平時樂，乃爲憂所緣。
吾從天下士，莫如與子歡。
羨子久不出，讀書蝨生氈。
丈夫重出處，不退要當前。
西羌解仇隙，猛士憂塞壖。
廟謨雖不戰，虜意久欺天。
山西良家子，錦緣貂裘鮮。
千金買戰馬，百寶粧刀鐶。
何時逐汝去，與虜試周旋。
和子由蠶市
作者：蘇軾
朝代：宋

蜀人衣食常苦艱，蜀人遊樂不知還。
千人耕種萬人食，一年辛苦一春閑。
閑時尚以蠶爲市，共忘辛苦逐欣歡。
去年霜降斫秋荻，今年箔積如連山。
破瓢爲輪土爲釜，爭買不啻金與紈。
憶昔與子皆童丱，年年廢書走市觀。
市人爭誇鬬巧智，野人喑啞遭欺謾。
詩來使我感舊事，不悲去國悲流年。
和子由記園中草木十一首·其一
作者：蘇軾
朝代：宋

煌煌帝王都，赫赫走羣彥。
嗟汝獨何爲，閉門觀物變。
微物豈足觀，汝獨觀不倦。
牽牛與葵蓼，采摘入詩卷。
吾聞東山傅，置酒携燕婉。
富貴未能忘，聲色聊自遣。
汝今又不然，時節看瓜蔓。
懷寶自足珍，藝蘭那計畹。
吾歸於汝處，慎勿嗟歲晚。
和子由記園中草木十一首·其一〇
作者：蘇軾
朝代：宋

我歸自南山，山翠猶在目。
心隨白雲去，夢繞山之麓。
汝從何方來，笑齒粲如玉。
探懷出新詩，秀語奪山綠。
覺來已茫昧，但記說秋菊。
有如採樵人，入洞聽琴筑。
歸來寫遺聲，猶勝人間曲。
和子由記園中草木十一首·其一一
作者：蘇軾
朝代：宋

野菊生秋澗，芳心空自知。
無人驚歲晚，惟有暗蛩悲。
花開澗水上，花落澗水湄。
菊衰蛩亦蟄，與汝歲相期。
楚客方多感，秋風詠江蘺。
落英不滿掬，何以慰朝饑。
和子由記園中草木十一首·其七
作者：蘇軾
朝代：宋

官舍有叢竹，結根問囚廳。
下爲人所徑，土密不容釘。
殷勤戒吏卒，插棘護中庭。
遶砌忽墳裂，走鞭瘦竛竮。
我常携枕簟，來此蔭寒青。
日暮不能去，卧聽窗風泠。
和子由記園中草木十一首·其三
作者：蘇軾
朝代：宋

種柏待其成，柏成人已老。
不如種叢篲，春種秋可倒。
陰陽不擇物，美惡隨意造。
柏生何苦艱，似亦費天巧。
天工巧有幾，肯盡爲汝耗。
君看藜與藿，生意常草草。
和子由記園中草木十一首·其九
作者：蘇軾
朝代：宋

自我來關輔，南山得再遊。
山中亦何有，草木媚深幽。
菖蒲人不識，生此亂石溝。
山高霜雪苦，苗葉不得抽。
下有千歲根，蹙縮如蟠虬。
長爲鬼神守，德薄安敢偷。
和子由記園中草木十一首·其二
作者：蘇軾
朝代：宋

荒園無數畝，草木動成林。
春陽一以敷，妍醜各自矜。
蒲萄雖滿架，囷倒不能任。
可憐病石榴，花如破紅襟。
葵花雖粲粲，蒂淺不勝簪。
叢蓼晚可喜，輕紅隨秋深。
物生感時節，此理等廢興。
飄零不自由，盛亦非汝能。
和子由記園中草木十一首·其五
作者：蘇軾
朝代：宋

蘆筍初似竹，稍開葉如蒲。
方春節抱甲，漸老根生鬚。
不愛當夏綠，愛此及秋枯。
黄葉倒風雨，白花摇江湖。
江湖不可到，移植苦勤劬。
安得雙野鴨，飛來成畫圖。
和子由記園中草木十一首·其八
作者：蘇軾
朝代：宋

芎藭生蜀道，白芷來江南。
漂流到關輔，猶不失芳甘。
濯濯翠莖滿，愔愔清露涵。
及其未花實，可以資筐籃。
秋節忽已老，苦寒非所堪。
劚根取其實，對此微物慚。
和子由記園中草木十一首·其六
作者：蘇軾
朝代：宋

行樂惜芳辰，秋風常苦早。
誰知念離別，喜見秋瓜老。
秋瓜感霜霰，莖葉颯已槁。
宦遊歸無時，身若馬繫皁。
悲鳴念千里，耿耿志空抱。
多憂竟何爲，使汝玄髮縞。
和子由記園中草木十一首·其四
作者：蘇軾
朝代：宋

萱草雖微花，孤秀能自拔。
亭亭亂葉中，一一勞心插。
牽牛獨何畏，詰曲自芽蘗。
走尋荆與榛，如有夙昔約。
南齋讀書處，亂翠曉如潑。
偏工貯秋雨，歲歲壞籬落。
和子由踏青
作者：蘇軾
朝代：宋

東風陌上驚微塵，遊人初樂歲華新。
人閑正好路傍飲，麥短未怕遊車輪。
城中居人厭城郭，喧闐曉出空四鄰。
歌鼓驚山草木動，簞瓢散野烏鳶馴。
何人聚衆稱道人，遮道賣符色怒嗔。
宜蠶使汝繭如甕，宜畜使汝羊如麇。
路人未必信此語，强爲買服禳新春。
道人得錢徑沽酒，醉倒自謂吾符神。
和子由送將官梁左藏仲通
作者：蘇軾
朝代：宋

雨足誰言春麥短，城堅不怕秋濤卷。
日長惟有睡相宜，半脫紗巾落紈扇。
芳草不鋤當戶長，珍禽獨下無人見。
覺來身世都是夢，坐久枕痕猶著面。
城西忽報故人來，急掃風軒炊麥飯。
伏波論兵初矍鑠，中散談仙更清遠。
南都從事亦學道，不惜腸空誇腦滿。
問羊他日到金華，應許相將遊閬苑。
和子由除夜元日省宿致齋三首·其一
作者：蘇軾
朝代：宋

江湖流落豈關天，禁省相望亦偶然。
等是新年未相見，此身應坐不歸田。
和子由除夜元日省宿致齋三首·其三
作者：蘇軾
朝代：宋

當年踏月走東風，坐看春闈鎖醉翁。
白髮門生幾人在，却將新句調兒童。
和子由除夜元日省宿致齋三首·其二
作者：蘇軾
朝代：宋

白髮蒼顔五十三，家人强遣試春衫。
朝回兩袖天香滿，頭上銀幡笑阿咸。
和孔君亮郎中見贈
作者：蘇軾
朝代：宋

偶對先生盡一樽，醉看萬物洶崩奔。
優游共我聊卒歲，骯髒如君合倚門。
只恐掉頭難久住，應須傾蓋便深論。
固知嚴勝風流在，又見長身十世孫。
和孔周翰二絕·再觀邸園留題
作者：蘇軾
朝代：宋

小園香霧曉蒙籠，醉守狂詞未必工。
魯叟錄詩應有取，曲收彤管邶鄘風。
和孔周翰二絕·觀靜觀堂效韋蘇州詩
作者：蘇軾
朝代：宋

弱羽巢林在一枝，幽人蝸舍兩相宜。
樂天長短三千首，却愛韋郎五字詩。
和孔密州五絕·和流杯石上草書小詩
作者：蘇軾
朝代：宋

蜂腰鶴膝嘲希逸，春蚓秋蛇病子雲。
醉裏自書醒自笑，如今二絕更逢君。
和孔密州五絕·堂後白牡丹
作者：蘇軾
朝代：宋

城西千葉豈不好，笑舞春風醉臉丹。
何似後堂冰玉潔，遊蜂非意不相干。
和孔密州五絕·春步西園見寄
作者：蘇軾
朝代：宋

歲歲開園成故事，年年行樂不辜春。
今年太守尤難繼，慈愛聰明惠利人。
和孔密州五絕·東欄梨花
作者：蘇軾
朝代：宋

梨花淡白柳深青，柳絮飛時花滿城。
惆悵東欄二株雪，人生看得幾清明。
和孔密州五絕·見邸家園留題
作者：蘇軾
朝代：宋

大旆傳聞載酒過，小詩未忍著磚磨。
陽關三疊君須秘，除却膠西不解歌。
和孔郎中荆林馬上見寄
作者：蘇軾
朝代：宋

秋禾不滿眼，宿麥種亦稀。
永愧此邦人，芒刺在膚肌。
平生五千卷，一字不救饑。
方將怨無襦，忽復歌緇衣。
堂堂孔北海，直氣凜羣兒。
朱輪未及郊，清風已先馳。
何以累君子，十萬貧與羸。
滔滔滿四方，我行竟安之。
何時劍關路，春山聞子規。
和孫叔靜兄弟李端叔唱和
作者：蘇軾
朝代：宋

病骨瘦欲折，霜髯籋更疏。
喜聞新國政，兼得故人書。
秉燭真如夢，傾杯不敢餘。
天涯老兄弟，懷抱幾時攄。
和孫同年卞山龍洞禱晴
作者：蘇軾
朝代：宋

吳興連月雨，釜甑生魚蛙。
往問卞山龍，曷不安厥家。
梯空上巉絕，俯視驚谽谺。
神井湧雲蓋，陰崖垂蘚花。
交流百道泉，赴谷走羣蛇。
不知落何處，隠隠如繅車。
我來叩石戶，飛鼠翻白鴉。
寄語洞中龍，睡味豈不嘉。
雨師少弭節，雷師亦停撾。
積水得反壑，稻苗出泥沙。
農夫免菜色，龍亦飽豚豭。
看君擁黄紬，高卧放晚衙。
和孫莘老次韵
作者：蘇軾
朝代：宋

去國光陰春雪消，還家蹤迹野雲飄。
功名正自妨行樂，迎送纔堪博早朝。
雖去友朋親吏卒，却辭讒謗得風謠。
明年我亦江南去，不問雄繁與寂寥。
和宋肇遊西池次韵
作者：蘇軾
朝代：宋

漢皇慈儉不開邊，尚教千艘下瀨船。
貪看艨艟飛鬬艦，不知贔屭舞鈞天。
故山西望三千里，往事回思二十年。
自笑區區足官府，不如公子散神仙。
和張均題峽山
作者：蘇軾
朝代：宋

孤舟轉巌曲，古寺出雲坳。
岸迫鳥聲合，水平山影交。
堂虛泉漱玉，砌靜筍遺苞。
我爲圖名利，無因此結茅。
和張子野見寄三絕句·竹閣見憶
作者：蘇軾
朝代：宋

柏堂南畔竹如雲，此閣何人是主人。
但遣先生披鶴氅，不須更畫樂天真。
和張子野見寄三絕句·見題壁
作者：蘇軾
朝代：宋

狂吟跌宕無風雅，醉墨淋漓不整齊。
應爲詩人一回顧，山僧未忍掃黄泥。
和張子野見寄三絕句·過舊遊
作者：蘇軾
朝代：宋

前生我已到杭州，到處長如到舊遊。
更欲洞霄爲隠吏，一庵閑地且相留。
和張昌言喜雨
作者：蘇軾
朝代：宋

二聖憂勤忘寢食，百神奔走會風雲。
禁林夜直鳴江瀨，清洛朝回起縠紋。
夢覺酒醒聞好句，帳空簟冷發餘薰。
秋來定有豐年喜，剩作新詩準備君。
和張耒高麗松扇
作者：蘇軾
朝代：宋

可憐堂堂十八公，老死不入明光宮。
萬牛不來難自獻，裁作團團手中扇。
屈身蒙垢君一洗，挂名君家詩集裏。
猶勝漢宮悲婕妤，網蟲不見乘鸞子。
和文與可洋川園池三十首·二樂榭
作者：蘇軾
朝代：宋

此間真趣豈容談，二樂并君已是三。
仁智更煩訶妄見，坐令魯叟作瞿曇。
和文與可洋川園池三十首·冰池
作者：蘇軾
朝代：宋

不嫌冰雪繞池看，誰似詩人巧耐寒。
記取羲之洗硯處，碧琉璃下黑蛟蟠。
和文與可洋川園池三十首·北園
作者：蘇軾
朝代：宋

漢水巴山樂有餘，一麾從此首歸途。
北園草木憑君問，許我他年作主無。
和文與可洋川園池三十首·南園
作者：蘇軾
朝代：宋

不種夭桃與綠楊，使君應欲候農桑。
春畦雨過羅紈膩，夏壠風來餠餌香。
和文與可洋川園池三十首·吏隠亭
作者：蘇軾
朝代：宋

縱橫憂患滿人間，頗怪先生日日閑。
昨夜清風眠北牖，朝來爽氣在西山。
和文與可洋川園池三十首·天漢臺
作者：蘇軾
朝代：宋

漾水東流舊見經，銀潢左界上通靈。
此臺試向天文覓，閣道中間第幾星。
和文與可洋川園池三十首·寒蘆港
作者：蘇軾
朝代：宋

溶溶晴港漾春暉，蘆筍生時柳絮飛。
還有江南風物否，桃花流水鮆魚肥。
和文與可洋川園池三十首·待月臺
作者：蘇軾
朝代：宋

月與高人本有期，挂簷低戶映蛾眉。
只從昨夜十分滿，漸覺冰輪出海遲。
和文與可洋川園池三十首·書軒
作者：蘇軾
朝代：宋

雨昏石硯寒雲色，風動牙籤亂葉聲。
庭下已生書带草，使君疑是鄭康成。
和文與可洋川園池三十首·望雲樓
作者：蘇軾
朝代：宋

陰晴朝暮幾回新，已向虛空付此身。
出本無心歸亦好，白雲還似望雲人。
和文與可洋川園池三十首·橫湖
作者：蘇軾
朝代：宋

貪看翠蓋擁紅粧，不覺湖邊一夜霜。
卷却天機雲錦段，從教匹練寫秋光。
和文與可洋川園池三十首·此君庵
作者：蘇軾
朝代：宋

寄語庵前抱節君，與君到處合相親。
寫真雖是文夫子，我亦真堂作記人。
和文與可洋川園池三十首·涵虛亭
作者：蘇軾
朝代：宋

水軒花榭兩爭妍，秋月春風各自偏。
惟有此亭無一物，坐觀萬景得天全。
和文與可洋川園池三十首·湖橋
作者：蘇軾
朝代：宋

朱欄畫柱照湖明，白葛烏紗曳履行。
橋下龜魚晚無數，識君拄杖過橋聲。
和文與可洋川園池三十首·溪光亭
作者：蘇軾
朝代：宋

决去湖波尚有情，却隨初日動檐楹。
溪光自古無人畫，憑仗新詩與寫成。
和文與可洋川園池三十首·灙泉亭
作者：蘇軾
朝代：宋

聞道池亭勝兩川，應須爛醉答雲烟。
勸君多揀長腰米，消破亭中萬斛泉。
和文與可洋川園池三十首·無言亭
作者：蘇軾
朝代：宋

殷勤稽首維摩詰，敢問如何是法門。
彈指未終千偈了，向人還道本無言。
和文與可洋川園池三十首·禊亭
作者：蘇軾
朝代：宋

曲池流水細鱗鱗，高會傳觴似洛濱。
紅粉翠蛾應不要，畫船來往勝於人。
和文與可洋川園池三十首·竹塢
作者：蘇軾
朝代：宋

晚節先生道轉孤，歲寒惟有竹相娛。
粗才杜牧真堪笑，喚作軍中十萬夫。
和文與可洋川園池三十首·篔簹谷
作者：蘇軾
朝代：宋

漢川修竹賤如蓬，斤斧何曾赦籜龍。
料得清貧饞太守，渭川千畝在胸中。
和文與可洋川園池三十首·荻蒲
作者：蘇軾
朝代：宋

雨折霜乾不耐秋，白花黄葉使人愁。
月明小艇湖邊宿，便是江南鸚鵡洲。
和文與可洋川園池三十首·荼蘼洞
作者：蘇軾
朝代：宋

長憶故山寒食夜，野荼蘼發暗香來。
分無素手簪羅髻，且折霜蕤浸玉醅。
和文與可洋川園池三十首·菡萏亭
作者：蘇軾
朝代：宋

日日移床趁下風，清香不斷思何窮。
若爲化作龜千歲，巢向田田亂葉中。
和文與可洋川園池三十首·蓼嶼
作者：蘇軾
朝代：宋

秋歸南浦蟪蛄鳴，霜落橫湖沙水清。
卧雨幽花無限思，抱叢寒蝶不勝情。
和文與可洋川園池三十首·過溪亭
作者：蘇軾
朝代：宋

身輕步穩去忘歸，四柱亭前野彴微。
忽悟過溪還一笑，水禽驚落翠毛衣。
和文與可洋川園池三十首·野人廬
作者：蘇軾
朝代：宋

少年辛苦事犁鋤，剛厭青山遶故居。
老覺華堂無意味，却須時到野人廬。
和文與可洋川園池三十首·金橙徑
作者：蘇軾
朝代：宋

金橙縱復里人知，不見鱸魚價自低。
須是松江烟雨裏，小船燒薤擣香虀。
和文與可洋川園池三十首·霜筠亭
作者：蘇軾
朝代：宋

解籜新篁不自持，嬋娟已有歲寒姿。
要看凜凜霜前意，須待秋風粉落時。
和文與可洋川園池三十首·露香亭
作者：蘇軾
朝代：宋

亭下佳人錦繡衣，滿身瓔珞綴明璣。
晚香消歇無尋處，花已飄零露已晞。
和晁同年九日見寄
作者：蘇軾
朝代：宋

仰看鸞鵠刺天飛，富貴功名老不思。
病馬已無千里志，騷人長負一秋悲。
古來重九皆如此，別後西湖付與誰。
遣子窮愁天有意，吳中山水要清詩。
和晁美叔老兄
作者：蘇軾
朝代：宋

反觀皆自直，相詆竟誰諛。
事過始堪笑，夢中今了無。
珍才尚空谷，瘦馬正長途。
未識造物意，茫然同一爐。
和李太白
作者：蘇軾
朝代：宋

寄卧虛寂堂，月明浸疏竹。
泠然洗我心，欲飲不可掬。
流光發永歎，自昔非余獨。
行年四十九，還此北窗宿。
緬懷卓道人，白首寓醫卜。
謫仙固遠矣，此士亦難復。
世道如弈棋，變化不容覆。
惟應玉芝老，待得蟠桃熟。
和李邦直沂山祈雨有應
作者：蘇軾
朝代：宋

高田生黄埃，下田生蒼耳。
蒼耳亦已無，更問麥有幾。
蛟龍睡足亦解慚，二麥枯時雨如洗。
不知雨從何處來，但聞呂梁百步聲如雷。
試上城南望城北，際天菽粟青成堆。
饑火燒腸作牛吼，不知待得秋成否。
半年不雨坐龍慵，共怨天公不怨龍。
今朝一雨聊自贖，龍神社鬼各言功。
無功日盜太倉穀，嗟我與龍同此責。
勸農使者不汝容，因君作詩先自劾。
和林子中待制
作者：蘇軾
朝代：宋

兩翁留滯各皤然，人笑迂疏老更堅。
共把鵝兒一樽酒，相逢卵色五湖天。
江邊遺愛啼斑白，海上先聲入管絃。
早晚淵明賦歸去，浩歌長嘯老斜川。
和柳子玉喜雪次韵仍呈述古
作者：蘇軾
朝代：宋

詩翁愛酒常如渴，瓶盡欲沽囊已竭。
燈青火冷不成眠，一夜撚鬚吟喜雪。
詩成就我覓歡處，我窮正與君彷彿。
曷不走投陳孟公，有酒醉君仍飽德。
瓊瑶欲盡天應惜，更遣清光續殘月。
安得佳人擢素手，笑捧玉碗兩奇絕。
艷歌一曲回陽春，坐使高堂生暖熱。
和梅戶曹會獵鐵溝
作者：蘇軾
朝代：宋

山西從古說三明，誰信儒冠也捍城。
竿上鯨鯢猶未掩，草中狐兔不須驚。
東州趙傁飲無敵，南國梅仙詩有聲。
向不如皋閑射雉，歸來何以得卿卿。
和歐陽少師寄趙少師次韵
作者：蘇軾
朝代：宋

朱門有遺啄，千里來燕雀。
公家冷如冰，百呼無一諾。
平生親友半遷逝，公雖不怪旁人愕。
世事如今臘酒醲，交情自古春雲薄。
二公凜凜和非同，疇昔心親豈貌從。
白鬚相映松間鶴，清句更酬雪裏鴻。
何日揚雄一廛足，却追范蠡五湖中。
和歐陽少師會老堂次韵
作者：蘇軾
朝代：宋

一時冠蓋盡嚴終，舊德年來豈易逢。
聞道堂中延蓋叟，定應床下拜梁松。
蠹魚自曬閑箱篋，科斗長收古鼎鐘。
我欲棄官重問道，寸筳何以得舂容。
和段屯田荆林館
作者：蘇軾
朝代：宋

南山有佳色，無人空自奇。
清詩爲題品，草木變芬菲。
謝女得秀句，留待中郎歸。
便當勤鞭策，僕倦馬亦饑。
和沈立之留別二首·其一
作者：蘇軾
朝代：宋

而今父老千行淚，一似當時去越時。
不用鎸碑頌遺愛，丈人清德畏人知。
和沈立之留別二首·其二
作者：蘇軾
朝代：宋

卧聞鐃鼓送歸艎，夢裏匆匆共一觴。
試問別來愁幾許，春江萬斛若爲量。
和潞公超然臺次韵
作者：蘇軾
朝代：宋

我公厭富貴，常苦勳業尋。
相期赤松子，永望白雲岑。
清風出談笑，萬竅爲號吟。
吟成超然詩，洗我蓬之心。
嗟我本何人，麋鹿强冠襟。
身微空志大，交淺屢言深。
囑公如得謝，呼我幸寄音。
但恐酒錢盡，煩公揮橐金。
和猶子遲贈孫志舉
作者：蘇軾
朝代：宋

軒裳大爐鞲，陶冶一世人。
從橫落模範，誰復甘饑貧。
可憐方回癡，初不疑嘉賓。
頗念懷祖黠，嗔兒與兵姻。
失身墮浩渺，投老無涯垠。
回看十年舊，誰似數子真。
孫郎表獨立，霜戟交重闉。
深居不汝覿，豈問親與鄰。
連枝皆秀傑，英氣推伯仁。
我從海外歸，喜及崆峒春。
新年得異書，西郭有逸民。
小孫又過我，歡若平生親。
清詩五百言，句句皆絕倫。
養火雖未伏，要是丹砂銀。
我家六男子，朴學非時新。
詩詞各璀璨，老語徒周諄。
願言敦宿好，永與竹林均。
六子豈可忘，從我屢厄陳。
和王勝之三首·其一
作者：蘇軾
朝代：宋

城上湖光暖欲波，美人唱我踏春歌。
魯公賓客皆詩酒，誰是神仙張志和。
和王勝之三首·其三
作者：蘇軾
朝代：宋

要知太守憐孤客，不惜陽春和俚歌。
坐睡樽前呼不應，爲公雕琢損天和。
和王勝之三首·其二
作者：蘇軾
朝代：宋

齊釀如澠漲綠波，公詩句句可絃歌。
流觴曲水無多日，更作新詩繼永和。
和王定國
作者：蘇軾
朝代：宋

離歌添唧唧，古曲擬行行。
不作相隨燕，空吟久住鶑。
瞢騰君上馬，寂寞我回城。
明日東門外，空舟獨自橫。
和王斿二首·其一
作者：蘇軾
朝代：宋

異時長怪謫仙人，舌有風雷筆有神。
聞道騎鯨游汗漫，憶嘗捫蝨話悲辛。
氣吞餘子無全目，詩到諸郎尚絕倫。
白髮故交空掩卷，淚河東注問蒼旻。
和王斿二首·其二
作者：蘇軾
朝代：宋

嫋嫋春風送度關，娟娟霜月照生還。
遲留歲暮江淮上，來往君家伯仲間。
未厭冰灘吼新洛，且看松雪媚南山。
野梅官柳何時動，飛蓋長橋待子閑。
和王晉卿
作者：蘇軾
朝代：宋

先生飲東坡，獨舞無所屬。
當時挹明月，對影三人足。
醉眠草棘間，蟲虺莫予毒。
醒來送歸雁，一寄千里目。
悵然懷公子，旅食久不玉。
欲書加餐字，遠託西飛鵠。
謂言相濡沫，未足救溝瀆。
吾生如寄耳，何者爲禍福。
不如兩相忘，昨夢那可逐。
上書得自便，歸老湖山曲。
躬耕二頃田，自種十年木。
豈知垂老眼，對此金蓮燭。
公子亦生還，仍分刺史竹。
賢愚有定分，樽俎守尸祝。
文章何足云，執技等醫卜。
朝廷方西顧，羌虜驕未伏。
遥知重陽酒，白羽落黄菊。
羨君真將家，浮面氣可掬。
何當請長纓，一戰河湟復。
和王晉卿送梅花次韵
作者：蘇軾
朝代：宋

東坡先生未歸時，自種來禽與青李。
五年不踏江頭路，夢逐東風泛蘋芷。
江梅山杏爲誰容，獨笑依依臨野水。
此間風物君未識，花浪翻天雪相激。
明年我復在江湖，知君對花三歎息。
和王晉卿題李伯時畫馬
作者：蘇軾
朝代：宋

督郵有良馬，不爲君所奇。
顧收紙上影，駿骨何由歸。
一朝見縈策，蟻封驚肉飛。
豈惟馬不遇，人已半生癡。
和田仲宣見贈
作者：蘇軾
朝代：宋

頭白江南醉司馬，寬心時復喚殷兄。
寒潮不應淮無信，客路相隨月有情。
未許低頭拜東野，徒言飲酒勝公榮。
好詩惡韵那容和，刻燭應須便置觥。
和田國博喜雪
作者：蘇軾
朝代：宋

疇昔月如晝，晚來雲暗天。
玉花飛半夜，翠浪舞明年。
螟螣無遺種，流亡稍占田。
歲豐君不樂，鐘磬幾時編。
和秦太虛梅花
作者：蘇軾
朝代：宋

西湖處士骨應槁，只有此詩君壓倒。
東坡先生心已灰，爲愛君詩被花惱。
多情立馬待黄昏，殘雪消遲月出早。
江頭千樹春欲闇，竹外一枝斜更好。
孤山山下醉眠處，點綴裙腰紛不掃。
萬里春隨逐客來，十年花送佳人老。
去年花開我已病，今年對花還草草。
不知風雨捲春歸，收拾餘香還畀昊。
和穆父新凉
作者：蘇軾
朝代：宋

家居妻兒號，出仕猿鶴怨。
未能逐什一，安敢摶九萬。
常恐樗櫟身，坐纏冠蓋蔓。
受知如負債，粗報乃焚券。
但知眠牛衣，寧免刺虎圈。
清風來既雨，新稻香可飯。
紫蟹應已肥，白酒誰能勸。
君今崔蔡手，政比趙張健。
三公行可致，一語先自獻。
幸推江湖心，適我魚鳥願。
和章七出守湖州二首·其一
作者：蘇軾
朝代：宋

方丈仙人出淼茫，高情猶愛水雲鄉。
功名誰使連三捷，身世何緣得兩忘。
早歲歸休心共在，他年相見話偏長。
只因未報君恩重，清夢時時到玉堂。
和章七出守湖州二首·其二
作者：蘇軾
朝代：宋

絳闕雲臺總有名，應須極貴又長生。
鼎中龍虎黄金賤，松下龜蛇綠骨輕。
霅水未渾纓可濯，弁峰初見眼應明。
兩卮春酒真堪羨，獨占人間分外榮。
和致仕張郎中春晝
作者：蘇軾
朝代：宋

投紱歸來萬事輕，消磨未盡只風情。
舊因蒓菜求長假，新爲楊枝作短行。
不禱自安緣壽骨，深藏難沒是詩名。
淺斟杯酒紅生頰，細琢歌詞穩稱聲。
蝸殻卜居心自放，蠅頭寫字眼能明。
盛衰閱過君應笑，寵辱年來我亦平。
跪履數從圯下老，逸書閑問濟南生。
東風屈指無多日，只恐先春鶗鴂鳴。
和芝上人竹軒
作者：蘇軾
朝代：宋

洞外復空中，千千萬萬同。
勞師唱竹頌，知是阿誰風。
和董傳留別
作者：蘇軾
朝代：宋

粗繒大布裹生涯，腹有詩書氣自華。
厭伴老儒烹瓠葉，强隨舉子踏槐花。
囊空不辦尋春馬，眼亂行看擇婿車。
得意猶堪誇世俗，詔黄新濕字如鴉。
和蔡景繁海州石室
作者：蘇軾
朝代：宋

芙蓉仙人舊遊處，蒼藤翠壁初無路。
戲將桃核裹黄泥，石間散擲如風雨。
坐令空山作錦繡，倚天照海花無數。
花間石室可容車，流蘇寶蓋窺靈宇。
何年霹靂起神物，玉棺飛出王喬墓。
當時醉卧動千日，至今石縫餘糟醑。
仙人一去五十年，花老室空誰作主。
手植數松今偃蓋，蒼髯白甲低瓊戶。
我來取酒酹先生，後車仍載胡琴女。
一聲冰鐵散巌谷，海爲瀾翻松爲舞。
爾來心賞復何人，持節中郎醉無伍。
獨臨斷岸呼日出，紅波碧巘相吞吐。
徑尋我語覓餘聲，拄杖彭鏗叩銅鼓。
長篇小字遠相寄，一唱三歎神悽楚。
江風海雨入牙頰，似聽石室胡琴語。
我今老病不出門，海山巌洞知何許。
門外桃花自開落，牀頭酒甕生塵土。
前年開閤放柳枝，今年洗心歸佛祖。
夢中舊事時一笑，坐覺俯仰成今古。
願君不用刻此詩，東海桑田真旦暮。
和蔡準郎中見邀遊西湖三首·其一
作者：蘇軾
朝代：宋

夏潦漲湖深更幽，西風落木芙蓉秋。
飛雪闇天雲拂地，新蒲出水柳映洲。
湖上四時看不足，惟有人生飄若浮。
解顔一笑豈易得，主人有酒君應留。
君不見錢塘游宦客，朝推囚，暮决獄，不因人喚何時休。
和蔡準郎中見邀遊西湖三首·其三
作者：蘇軾
朝代：宋

田間决水鳴幽幽，插秧未遍麥已秋。
相携燒筍苦竹寺，却下踏藕荷花洲。
船頭斫鮮細縷縷，船尾炊玉香浮浮。
臨風飽食得甘寢，肯使細故胸中留。
君不見壯士憔悴時，饑謀食，渴謀飲，功名有時無罷休。
和蔡準郎中見邀遊西湖三首·其二
作者：蘇軾
朝代：宋

城市不識江湖幽，如與蟪蛄語春秋。
試令江湖處城市，却似麋鹿游汀洲。
高人無心無不可，得坎且止乘流浮。
公卿故舊留不得，遇所得意終年留。
君不見拋官彭澤令，琴無絃，巾有酒，醉欲眠時遣客休。
和蔣夔寄茶
作者：蘇軾
朝代：宋

我生百事常隨緣，四方水陸無不便。
扁舟渡江適吳越，三年飲食窮芳鮮。
金虀玉膾飯炊雪，海螯江柱初脫泉。
臨風飽食甘寢罷，一甌花乳浮輕圓。
自從捨舟入東武，沃野便到桑麻川。
剪毛胡羊大如馬，誰記鹿角腥盤筵。
厨中蒸粟堆飯甕，大杓更取酸生涎。
柘羅銅碾棄不用，脂麻白土須盆研。
故人猶作舊眼看，謂我好尚如當年。
沙溪北苑强分別，水脚一綫爭誰先。
清詩兩幅寄千里，紫金百餠費萬錢。
吟哦烹噍兩奇絕，只恐偷乞煩封纏。
老妻稚子不知愛，一半已入薑鹽煎。
人生所遇無不可，南北嗜好知誰賢。
死生禍福久不擇，更論甘苦爭蚩妍。
知君窮旅不自釋，因詩寄謝聊相鎸。
和蔣發運
作者：蘇軾
朝代：宋

夜語翻千偈，書來又一言。
此身真佛祖，何處不羲軒。
船穩江吹坐，樓空月入樽。
遥知思我處，醉墨在頹垣。
和蘇州太守王規父侍太夫人觀燈之什余時以劉道原見訪滯留京口不及赴此會二首·其一
作者：蘇軾
朝代：宋

不覺朱轓輾後塵，爭看繡幰錦纏輪。
洛濱侍從三人貴，京兆平反一笑春。
但逐東山携妓女，那知後閣走窮賓。
滯留不見榮華事，空作賡詩第七人。
和蘇州太守王規父侍太夫人觀燈之什余時以劉道原見訪滯留京口不及赴此會二首·其二
作者：蘇軾
朝代：宋

翻翻緹騎走香塵，激激飛濤射火輪。
美酒留連三夜月，豐年傾倒五州春。
安排詩律追强對，蹭蹬歸期爲惡賓。
墮珥遺簪想無限，華胥猶見夢回人。
和趙德麟送陳傳道
作者：蘇軾
朝代：宋

二陳既妙士，兩歐惟德人。
王孫乃龍種，世有籋雲麟。
五君從我游，傾寫出怪珍。
俗物敗人意，茲游實清醇。
那知有聚散，佳夢失欠伸。
我舟下清淮，沙水吹玉塵。
君行踏曉月，疏木挂寸銀。
尚寄別後詩，剪刻淮南春。
和趙景貺栽檜
作者：蘇軾
朝代：宋

汝陰多老檜，處處屯蒼雲。
地連丹砂井，物化青牛君。
時有再生枝，還作左紐紋。
王孫有古意，書室延清芬。
應憐四孺子，不墮凡木羣。
體備松柏姿，氣含芝朮薰。
初扶鶴立骨，未出龍纏筋。
巢根白蟻亂，網葉青蟲紛。
乃知蔽芾初，甚要封殖勤。
他年皮三寸，狐鼠了不聞。
和趙郎中捕蝗見寄次韵
作者：蘇軾
朝代：宋

麥穗人許長，穀苗牛可沒。
天公獨何意，忍使蝗蟲發。
驅攘著令典，農事安可忽。
我僕既胼胝，我馬亦款矻。
飛騰漸云少，筋力亦已竭。
苟無百篇詩，何以醒睡兀。
初如疏畎澮，漸若决澥渤。
往來供十吏，腕脫不容歇。
平生輕妄庸，熟視笑魏勃。
愛君有逸氣，詩壇專斬伐。
民病何時休，吏職不可越。
慎毋及世事，向空書咄咄。
和趙郎中見戲二首·其一
作者：蘇軾
朝代：宋

燕子人亡三百秋，捲簾那復似揚州。
西行未必能勝此，空唱崔徽上白樓。
和趙郎中見戲二首·其二
作者：蘇軾
朝代：宋

我擊藤床君唱歌，明年六十奈君何。
醉顛只要裝風景，莫向人前自洗磨。
和述古冬日牡丹四首·其一
作者：蘇軾
朝代：宋

一朵妖紅翠欲流，春光回照雪霜羞。
化工只欲呈新巧，不放閑花得少休。
和述古冬日牡丹四首·其三
作者：蘇軾
朝代：宋

當時只道鶴林仙，解遣秋光發杜鵑。
誰信詩能回造化，直教霜枿放春妍。
和述古冬日牡丹四首·其二
作者：蘇軾
朝代：宋

花開時節雨連風，却向霜餘染爛紅。
漏洩春光私一物，此心未信出天工。
和述古冬日牡丹四首·其四
作者：蘇軾
朝代：宋

不分清霜入小園，故將詩律變寒暄。
使君欲見藍關詠，更倩韓郎爲染根。
和邵同年戲贈賈收秀才三首·其一
作者：蘇軾
朝代：宋

傾蓋相歡一笑中，從來未省馬牛風。
卜鄰尚可容三徑，投社終當作兩翁。
古意已將蘭緝佩，招詞閑詠桂生叢。
此身自斷天休問，白髮年來漸不公。
和邵同年戲贈賈收秀才三首·其三
作者：蘇軾
朝代：宋

生涯到處似檣烏，科第無心摘頷鬚。
黄帽刺船忘歲月，白衣擔酒慰鰥孤。
狙公欺病來分栗，水伯知饞爲出鱸。
莫向洞庭歌此曲，烟波渺渺正愁予。
和邵同年戲贈賈收秀才三首·其二
作者：蘇軾
朝代：宋

朝見新荑出舊槎，騷人孤憤苦思家。
五噫處士大窮約，三賦先生多誕誇。
帳外鶴鳴匳有鏡，筒中錢盡案無鮭。
玉川何日朝金闕，白晝關門守夜叉。
和郭功甫韵送芝道人游隱靜
作者：蘇軾
朝代：宋

觀音妙智力，應感隨緣度。
芝師訪東坡，寧辭萬里步。
道義妙相契，十年同去住。
行窮半世間，又欲浮杯渡。
我願焚囊鉢，不作陳俗具。
會取却歸時，只是而今路。
和錢四寄其弟龢
作者：蘇軾
朝代：宋

再見濤頭湧玉輪，煩君久駐浙江春。
年來總作維摩病，堪笑東西二老人。
和錢四寄其弟龢
作者：蘇軾
朝代：宋

老來日月似車輪，此去知逢幾箇春。
昨夜冰花猶作柱，曉來梅子已生人。
和錢安道寄惠建茶
作者：蘇軾
朝代：宋

我官於南今幾時，嘗盡溪茶與山茗。
胸中似記故人面，口不能言心自省。
爲君細說我未暇，試評其略差可聽。
建溪所産雖不同，一一天與君子性。
森然可愛不可慢，骨清肉膩和且正。
雪花雨脚何足道，啜過始知真味永。
縱復苦硬終可錄，汲黯少戇寬饒猛。
草茶無頼空有名，高者妖邪次頑懭。
體輕雖復强浮沉，性滯偏工嘔酸冷。
其間絕品豈不佳，張禹縱賢非骨鯁。
葵花玉𩊓不易致，道路幽險隔雲嶺。
誰知使者來自西，開緘磊落收百餠。
嗅香嚼味本非別，透紙自覺光炯炯。
粃糠團鳳友小龍，奴隸日注臣雙井。
收藏愛惜待佳客，不敢包裹鑽權倖。
此詩有味君勿傳，空使時人怒生癭。
和錢穆父送別并求頓遞酒
作者：蘇軾
朝代：宋

聯鑣接武兩長身，鵷鷺行中笑語親。
九子羨君門戶壯，八州憐我往來頻。
佇聞東府開賓閣，便乞西湖洗塞塵。
更向青齊覓消息，要知從事是何人。
和陳傳道雪中觀燈
作者：蘇軾
朝代：宋

新年樂事歎何曾，閉閤燒香一病僧。
未忍便傾澆別酒，且來同看照愁燈。
潁魚躍處新亭近，湖雪消時畫舫升。
祇恐樽前無此客，清詩還有士龍能。
和陳述古拒霜花
作者：蘇軾
朝代：宋

千林掃作一番黄，只有芙蓉獨自芳。
喚作拒霜知未稱，細思却是最宜霜。
和陶下潠田舍穫
作者：蘇軾
朝代：宋

聚糞西垣下，鑿泉東垣隈。
勞辱何時休，宴安不可懷。
天公豈相喜，雨霽與意諧。
黄菘養土膏，老楮生樹雞。
未忍便烹煮，繞觀日百回。
跨海得遠信，冰盤鳴玉哀。
茵蔯點膾縷，照坐如花開。
一與蜑叟醉，蒼顔兩摧頹。
齒根日浮動，自與粱肉乖。
食菜豈不足，呼兒拆雞棲。
和陶九日閑居
作者：蘇軾
朝代：宋

九日獨何日，欣然愜平生。
四時靡不佳，樂此古所名。
龍山憶孟子，栗里懷淵明。
鮮鮮霜菊艷，溜溜糟牀聲。
閑居知令節，樂事滿餘齡。
登高望雲海，醉覺三山傾。
長歌振履商，起舞带索榮。
坎坷識天意，淹留見人情。
但願飽秔稌，年年樂秋成。
和陶乞食
作者：蘇軾
朝代：宋

莊周昔貸粟，猶欲舂脫之。
魯公亦乞米，炊煮尚不辭。
淵明端乞食，亦不避嗟來。
嗚呼天下士，死生寄一杯。
斗水何所直，遠汲苦姜詩。
幸有餘薪米，養此老不才。
至味久不壞，可爲子孫貽。
和陶使都經錢溪
作者：蘇軾
朝代：宋

喬木卷蒼藤，浩浩崩雲積。
謝家堂前燕，對語悲宿昔。
仰看桄榔樹，玄鶴舞長翮。
新年結荔子，主人黄壤隔。
溪陰宜館我，稍省薪水役。
相如賣車騎，五畝亦可易。
但恐鵩鳥來，此生還蕩析。
誰能插籬槿，護此殘竹柏。
和陶停雲四首·其一
作者：蘇軾
朝代：宋

停雲在空，黯其將雨。
嗟我懷人，道修且阻。
眷此區區，俯仰再撫。
良辰過鳥，逝不我佇。
和陶停雲四首·其三
作者：蘇軾
朝代：宋

凜然清癯，落其驕榮。
饋奠化之，廓兮忘情。
萬里遲子，晨興宵征。
遠虎在側，以寧先生。
和陶停雲四首·其二
作者：蘇軾
朝代：宋

颶作海渾，天水溟濛。
雲屯九河，雪立三江。
我不出門，寤寐北窗。
念彼海康，神馳往從。
和陶停雲四首·其四
作者：蘇軾
朝代：宋

對弈未終，摧然斧柯。
再遊蘭亭，默數永和。
夢幻去來，誰少誰多。
彈指太息，浮雲幾何。
和陶勸農六首·其一
作者：蘇軾
朝代：宋

咨爾漢黎，均是一民。
鄙夷不訓，夫豈其真。
怨憤劫質，尋戈相因。
欺謾莫訴，曲自我人。
和陶勸農六首·其三
作者：蘇軾
朝代：宋

豈無良田，膴膴平陸。
獸蹤交締，鳥喙諧穆。
驚麏朝射，猛豨夜逐。
芋羹藷糜，以飽耆宿。
和陶勸農六首·其二
作者：蘇軾
朝代：宋

天禍爾土，不麥不稷。
民無用物，珍怪是植。
播厥熏木，腐餘是穡。
貪夫污吏，鷹摯狼食。
和陶勸農六首·其五
作者：蘇軾
朝代：宋

天不假易，亦不汝匱。
春無遺勤，秋有厚冀。
雲舉雨决，婦姑畢至。
我良孝愛，袒跣何愧。
和陶勸農六首·其六
作者：蘇軾
朝代：宋

逸諺戲侮，博弈頑鄙。
投之生黎，俾勿冠履。
霜降稻實，千箱一軌。
大作爾社，一醉醇美。
和陶勸農六首·其四
作者：蘇軾
朝代：宋

聽我苦言，其福永久。
利爾耝耜，好爾鄰偶。
斬艾蓬藋，南東其畝。
父兄搢梃，以抶游手。
和陶和劉柴桑
作者：蘇軾
朝代：宋

萬劫互起滅，百年一踟躇。
漂流四十年，今乃言卜居。
且喜天壤間，一席亦吾廬。
稍理蘭桂叢，盡平狐兔墟。
黄櫞出舊枿，紫茗抽新畬。
我本早衰人，不謂老更劬。
邦君助畚鍤，鄰里通有無。
竹屋從低深，山窗自明疏。
一飽便終日，高眠忘百須。
自笑四壁空，無妻老相如。
和陶和胡西曹示顧賊曹
作者：蘇軾
朝代：宋

長春如稚女，飄颻倚輕颸。
卯酒暈玉頰，紅綃卷生衣。
低顔香自斂，含睇意頗微。
寧當娣黄菊，未肯姒戎葵。
誰言此弱質，閱世觀盛衰。
頩然疑薄怒，沃盥未可揮。
瘴雨吹蠻風，凋零豈容遲。
老人不解飲，短句餘清悲。
和陶始經曲阿
作者：蘇軾
朝代：宋

虞人非其招，欲往畏簡書。
穆生責醴酒，先見我不如。
江左古弱國，强臣擅天衢。
淵明墮詩酒，遂與功名疏。
我生值良時，朱金義當紆。
天命適如此，幸收廢棄餘。
獨有愧此翁，大名難久居。
不思犧牛龜，兼取熊掌魚。
北郊有大賚，南冠解囚拘。
眷言羅浮下，白鶴返故廬。
和陶己酉歲九月九日
作者：蘇軾
朝代：宋

今日我重九，誰謂秋冬交。
黄花與我期，草中實後凋。
香餘白露乾，色映青松高。
悵望南陽野，古潭霏慶霄。
伯始真糞土，平生夏畦勞。
飲此亦何益，內熱中自焦。
持我萬家春，一酬五柳陶。
夕英幸可掇，繼此木蘭朝。
和陶形贈影
作者：蘇軾
朝代：宋

天地有常運，日月無閑時。
孰居無事中，作止推行之。
細察我與汝，相因以成茲。
忽然乘物化，豈與生滅期。
夢時我方寂，偃然無所思。
胡爲有哀樂，輒復隨漣洏。
我舞汝凌亂，相應不少疑。
還將醉時語，答我夢中辭。
和陶影答形
作者：蘇軾
朝代：宋

丹青寫君容，常恐畫師拙。
我依月燈出，相肖兩奇絕。
妍媸本在君，我豈相媚悅。
君如火上煙，火盡君乃別。
我如鏡中像，鏡壞我不滅。
雖云附陰晴，了不受寒熱。
無心但因物，萬變豈有竭。
醉醒皆夢耳，未用議優劣。
和陶怨詩示龐鄧
作者：蘇軾
朝代：宋

當歡有餘樂，在戚亦頹然。
淵明得此理，安處故有年。
嗟我與先生，所賦良奇偏。
人間少宜適，惟有歸耘田。
我昔墮軒冕，毫釐真市廛。
困來卧重裀，憂愧自不眠。
如今破茅屋，一夕或三遷。
風雨睡不知，黄葉滿枕前。
寧當出怨句，慘慘如孤烟。
但恨不早悟，猶推淵明賢。
和陶戴主簿
作者：蘇軾
朝代：宋

海南無冬夏，安知歲將窮。
時時小摇落，榮悴俯仰中。
上天信包荒，佳植無由豐。
鉏耰代肅殺，有擇非霜風。
手栽蘭與菊，侑我清宴終。
擷芳眼已明，飲酒腹尚沖。
草去土自隤，井深牆愈隆。
勿笑一畝園，蟻垤齊衡嵩。
和陶擬古九首·其一
作者：蘇軾
朝代：宋

有客叩我門，繫馬門前柳。
庭空鳥雀散，門閉客立久。
主人枕書卧，夢我平生友。
忽聞剝啄聲，驚散一杯酒。
倒裳起謝客，夢覺兩愧負。
坐談雜今古，不答顔愈厚。
問我何處來，我來無何有。
和陶擬古九首·其七
作者：蘇軾
朝代：宋

雞窠養鶴髮，及與唐人遊。
來孫亦垂白，頗識李崖州。
再逢盧與丁，閱世真東流。
斯人今在亡，未遽掩一丘。
我師吳季子，守節到晚周。
一見春秋末，渺焉不可求。
和陶擬古九首·其三
作者：蘇軾
朝代：宋

客去室幽幽，服鳥來座隅。
引吭伸兩翅，太息意不舒。
吾生如寄耳，何者爲吾廬。
去此復何之，少安與汝居。
夜中聞長嘯，月露荒榛蕪。
無問亦無答，吉凶兩何如。
和陶擬古九首·其九
作者：蘇軾
朝代：宋

黎山有幽子，形槁神獨完。
負薪入城市，笑我儒衣冠。
生不聞詩書，豈知有孔顔。
翛然獨往來，榮辱未易關。
日暮鳥獸散，家在孤雲端。
問答了不通，歎息指屢彈。
似言君貴人，草莽栖龍鸞。
遺我古貝布，海風今歲寒。
和陶擬古九首·其二
作者：蘇軾
朝代：宋

酒盡君可起，我歌已三終。
由來竹林人，不數濤與戎。
有酒從孟公，慎勿從揚雄。
崎嶇頌沙麓，塵埃污西風。
昔我未嘗達，今者亦安窮。
窮達不到處，我在阿堵中。
和陶擬古九首·其五
作者：蘇軾
朝代：宋

馮冼古烈婦，翁媼國於茲。
策勳梁武後，開府隋文時。
三世更險易，一心無磷緇。
錦繖平積亂，犀渠破餘疑。
廟貌空復存，碑版漫無辭。
我欲作銘誌，慰此父老思。
遺民不可問，僂句莫予欺。
犦牲菌雞卜，我當一訪之。
銅鼓壺盧笙，歌此送迎詩。
和陶擬古九首·其八
作者：蘇軾
朝代：宋

城南有荒池，瑣細誰復採。
幽姿小芙蕖，香色獨未改。
欲爲中州信，浩蕩絕雲海。
遥知玉井蓮，落蕊不相待。
攀躋及少壯，已失那容悔。
和陶擬古九首·其六
作者：蘇軾
朝代：宋

沉香作庭燎，甲煎粉相和。
豈若炷微火，縈烟嫋清歌。
貪人無饑飽，胡椒亦求多。
朱劉兩狂子，隕墜如風花。
本欲竭澤漁，奈此明年何。
和陶擬古九首·其四
作者：蘇軾
朝代：宋

少年好遠遊，蕩志隘八荒。
九夷爲藩籬，四海環我堂。
盧生與若士，何足期渺茫。
稍喜海南州，自古無戰場。
奇峰望黎母，何異嵩與邙。
飛泉瀉萬仞，舞鶴雙低昂。
分流未入海，膏澤彌此方。
芋魁倘可飽，無肉亦奚傷。
和陶時運四首·其一
作者：蘇軾
朝代：宋

我卜我居，居非一朝。
龜不吾欺，食此江郊。
廢井已塞，喬木干霄。
昔人伊何，誰其裔苗。
和陶時運四首·其三
作者：蘇軾
朝代：宋

我視此邦，如洙如沂。
邦人勸我，老矣安歸。
自我幽獨，倚門或揮。
豈無親友，雲散莫追。
和陶時運四首·其二
作者：蘇軾
朝代：宋

下有澄潭，可飲可濯。
江山千里，供我遐矚。
木固無脛，瓦豈有足。
陶匠自至，嘯歌相樂。
和陶時運四首·其四
作者：蘇軾
朝代：宋

旦朝丁丁，誰款我廬。
子孫遠至，笑語紛如。
剪𩭄垂髫，覆此瓠壺。
三年一夢，乃復見余。
和陶東方有一士
作者：蘇軾
朝代：宋

瓶居本近危，甑墜知不完。
夢求亡楚弓，笑解適越冠。
忽然返自照，識我本來顔。
歸路在脚底，殽潼失重關。
屢從淵明遊，雲山出毫端。
借君無弦琴，寓我非指彈。
豈惟舞獨鶴，便可攝飛鸞。
還將嶺茅瘴，一洗月闕寒。
和陶桃花源
作者：蘇軾
朝代：宋

凡聖無異居，清濁共此世。
心閑偶自見，念起忽已逝。
欲知真一處，要使六用廢。
桃源信不遠，杖藜可小憩。
躬耕任地力，絕學抱天藝。
臂雞有時鳴，尻駕無可稅。
苓龜亦晨吸，杞狗或夜吠。
耘樵得甘芳，齕齧謝炮製。
子驥雖形隔，淵明已心詣。
高山不難越，淺水何足厲。
不如我仇池，高舉復幾歲。
從來一生死，近又等癡慧。
蒲澗安期境，羅浮稚川界。
夢往從之遊，神交發吾蔽。
桃花滿庭下，流水在戶外。
却笑逃秦人，有畏非真契。
和陶止酒
作者：蘇軾
朝代：宋

時來與物逝，路窮非我止。
與子各意行，同落百蠻裏。
蕭然兩別駕，各携一穉子。
子室有孟光，我室惟法喜。
相逢山谷間，一月同卧起。
茫茫海南北，粗亦足生理。
勸我師淵明，力薄且爲己。
微疴坐杯酌，止酒則瘳矣。
望道雖未濟，隠約見津涘。
從今東坡室，不立杜康祀。
和陶歲暮作和張常侍
作者：蘇軾
朝代：宋

我生有天祿，玄膺流玉泉。
何事陶彭澤，乏酒每形言。
仙人與道士，自養豈在繁。
但使荆棘除，不憂梨棗愆。
我年六十一，頹景薄西山。
歲暮似有得，稍覺散亡還。
有如千丈松，常苦弱蔓纏。
養我歲寒枝，會有解脫年。
米盡初不知，但怪饑鼠遷。
二子真我客，不醉亦陶然。
和陶歸園田居六首·其一
作者：蘇軾
朝代：宋

環州多白水，際海皆蒼山。
以彼無盡景，寓我有限年。
東家著孔丘，西家著顔淵。
市爲不二價，農爲不爭田。
周公與管蔡，恨不茅三間。
我飽一飯足，薇蕨補食前。
門生饋薪米，救我厨無烟。
斗酒與隻雞，酣歌餞華顛。
禽魚豈知道，我適物自閑。
悠悠未必爾，聊樂我所然。
和陶歸園田居六首·其三
作者：蘇軾
朝代：宋

新浴覺身輕，新沐感髮稀。
風乎懸瀑下，却行詠而歸。
仰觀江摇山，俯見月在衣。
步從父老語，有約吾敢違。
和陶歸園田居六首·其二
作者：蘇軾
朝代：宋

窮猿既投林，疲馬初解鞅。
心空飽新得，境熟夢餘想。
江鷗漸馴集，蜑叟已還往。
南池綠錢生，北嶺紫筍長。
提壺豈解飲，好語時見廣。
春江有佳句，我醉墮渺莽。
和陶歸園田居六首·其五
作者：蘇軾
朝代：宋

坐倚朱藤杖，行歌紫芝曲。
不逢商山翁，見此野老足。
願同荔支社，長作雞黍局。
教我同光塵，月固不勝燭。
霜飆散氛祲，廓然似朝旭。
和陶歸園田居六首·其六
作者：蘇軾
朝代：宋

昔我在廣陵，悵望柴桑陌。
長吟飲酒詩，頗獲一笑適。
當時已放浪，朝坐夕不夕。
矧今長閑人，一劫展過隙。
江山互隠見，出沒爲我役。
斜川追淵明，東臯友王績。
詩成竟何爲，六博本無益。
和陶歸園田居六首·其四
作者：蘇軾
朝代：宋

老人八十餘，不識城市娛。
造物偶遺漏，同儕盡丘墟。
平生不渡江，水北有幽居。
手插荔支子，合抱三百株。
莫言陳家紫，甘冷恐不如。
君來坐樹下，飽食携其餘。
歸舍遺兒子，懷抱不可虛。
有酒持飲我，不問錢有無。
和陶游斜川
作者：蘇軾
朝代：宋

謫居澹無事，何異老且休。
雖過靖節年，未失斜川游。
春江淥未波，人卧船自流。
我本無所適，泛泛隨鳴鷗。
中流遇洑洄，捨舟步層丘。
有口可與飲，何必逢我儔。
過子詩似翁，我唱而輒酬。
未知陶彭澤，頗有此樂不。
問點爾何如，不與聖同憂。
問翁何所笑，不爲由與求。
和陶王撫軍座送客
作者：蘇軾
朝代：宋

胸中有佳處，海瘴不能腓。
三年無所愧，十口今同歸。
汝去莫相憐，我生本無依。
相從大塊中，幾合幾分違。
莫作往來相，而生愛見悲。
悠悠含山日，炯炯留清輝。
懸知冬夜長，不恨晨光遲。
夢中與汝別，作詩記忘遺。
和陶田舍始春懷古二首·其一
作者：蘇軾
朝代：宋

退居有成言，垂老竟未踐。
何曾淵明歸，屢作敬通免。
休閑等一味，妄想生愧靦。
聊將自知明，稍積在家善。
城東兩黎子，室邇人自遠。
呼我釣其池，人魚兩忘反。
使君亦命駕，恨子林塘淺。
和陶田舍始春懷古二首·其二
作者：蘇軾
朝代：宋

茅茨破不補，嗟子乃爾貧。
菜肥人愈瘦，竈閑井常勤。
我欲致薄少，解衣勸坐人。
臨池作虛堂，雨急瓦聲新。
客來有美載，果熟多幽欣。
丹荔破玉膚，黄柑溢芳津。
借我三畝地，結茅爲子鄰。
鴂舌倘可學，化爲黎母民。
和陶示周掾祖謝
作者：蘇軾
朝代：宋

聞有古學舍，竊懷淵明欣。
攝衣造兩塾，窺戶無一人。
邦風方杞夷，廟貌猶殷因。
先生饌已缺，弟子散莫臻。
忍饑坐談道，嗟我亦晚聞。
永言百世祀，未補平生勤。
今此復何國，豈與陳蔡鄰。
永愧虞仲翔，弦歌滄海濱。
和陶神釋
作者：蘇軾
朝代：宋

二子本無我，其初因物著。
豈惟老變衰，念念不如故。
知君非金石，安得長託附。
莫從老君言，亦莫用佛語。
仙山與佛國，終恐無是處。
甚欲隨陶翁，移家酒中住。
醉醒要有盡，未易逃諸數。
平生逐兒戲，處處餘作具。
所至人聚觀，指目生毀譽。
如今一弄火，好惡都焚去。
既無負載勞，又無寇攘懼。
仲尼晚乃覺，天下何思慮。
和陶答龐參軍
作者：蘇軾
朝代：宋

留燈坐達曉，要與影晤言。
下帷對古人，何暇復窺園。
使君本學武，少誦十三篇。
頗能口擊賊，戈戟亦森然。
才智誰不如，功名歎無緣。
獨來向我說，憤懣當奚宣。
一見勝百聞，往鏖臯蘭山。
白衣挾三矢，趁此征遼年。
和陶答龐參軍六首·其一
作者：蘇軾
朝代：宋

我見異人，且得異書。
挾書從人，何適不娛。
羅浮之趾，卜我新居。
子非玄德，三顧我廬。
和陶答龐參軍六首·其三
作者：蘇軾
朝代：宋

將行復止，眷言孜孜。
苟有於中，傾倒出之。
奕奕千言，粲焉陳詩。
觴行筆落，了不容思。
和陶答龐參軍六首·其二
作者：蘇軾
朝代：宋

旨酒荔蕉，絕甘分珍。
雖云晚接，數面自親。
海隅一笑，豈云無人。
無酒酤我，或乞其鄰。
和陶答龐參軍六首·其五
作者：蘇軾
朝代：宋

擊鼓其鏜，船開櫓鳴。
顧我而言，雨泣載零。
子卿白首，當還西京。
遼東萬里，亦歸管寧。
和陶答龐參軍六首·其六
作者：蘇軾
朝代：宋

感子至意，託辭西風。
吾生一塵，寓形空中。
願言謙亨，君子有終。
功名在子，何異我躬。
和陶答龐參軍六首·其四
作者：蘇軾
朝代：宋

丱妙侍側，兩髦丫分。
歌舞壽我，永爲歡欣。
曲終悽然，仰視浮雲。
此曲此聲，何時復聞。
和陶與殷晉安別
作者：蘇軾
朝代：宋

孤生知永棄，末路嗟長勤。
久安儋耳陋，日與雕題親。
海國此奇士，官居我東鄰。
卯酒無虛日，夜棋有達晨。
小甕多自釀，一瓢時見分。
仍將對牀夢，伴我五更春。
暫聚水上萍，忽散風中雲。
恐無再見日，笑談來生因。
空吟清詩送，不救歸裝貧。
和陶西田穫早稻
作者：蘇軾
朝代：宋

蓬頭三獠奴，誰謂愿且端。
晨興灑掃罷，飽食不自安。
願治此圃畦，少資主游觀。
晝功不自覺，夜氣乃潛還。
早韭欲爭春，晚菘先破寒。
人間無正味，美好出艱難。
早知農圃樂，豈有非意干。
尚恨不持鋤，未免騂我顔。
此心苟未降，何適不間關。
休去復歇去，菜食何所歎。
和陶詠三良
作者：蘇軾
朝代：宋

此生太山重，忽作鴻毛遺。
三子死一言，所死良已微。
賢哉晏平仲，事君不以私。
我豈犬馬哉，從君求蓋帷。
殺身固有道，大節要不虧。
君爲社稷死，我則同其歸。
顧命有治亂，臣子得從違。
魏顆真孝愛，三良安足希。
仕仕豈不榮，有時纏憂悲。
所以靖節翁，服此黔婁衣。
和陶詠二疏
作者：蘇軾
朝代：宋

二疏事漢時，迹寓心已去。
許侯何足道，寧識此高趣。
可憐魏丞相，免冠謝陋舉。
中興多名臣，有道獨兩傅。
世途方轂擊，誰肯行此路。
是身如委蛻，未蛻何所顧。
已蛻則兩忘，身後誰毀譽。
所以遺子孫，買田豈先務。
我嘗游東海，所歷若有素。
神交久從君，屢夢今乃悟。
淵明作詩意，妙想非俗慮。
庶幾二大夫，見微而知著。
和陶詠荆軻
作者：蘇軾
朝代：宋

秦如馬後牛，呂氏非復嬴。
天欲厚其毒，假手李客卿。
功成志自滿，積惡如陵京。
滅身會有時，徐觀可安行。
沙丘一狼狽，笑落冠與纓。
太子不少忍，顧非萬人英。
魏韓裂智伯，肘足本無聲。
胡爲棄成謀，託國此狂生。
荆軻不足說，田子老可驚。
燕趙多奇士，惜哉亦虛名。
殺父囚其母，此豈容天庭。
亡秦只三戶，況我數十城。
漸離雖不傷，陛戟加周營。
至今天下人，愍燕欲其成。
廢書一太息，可見千古情。
和陶讀山海經·其一
作者：蘇軾
朝代：宋

今日天始霜，衆木斂以疏。
幽人掩關卧，明景翻空廬。
開心無良友，寓眼得奇書。
建德有遺民，道遠我無車。
無糧食自足，豈謂穀與蔬。
愧此稚川翁，千載與我俱。
畫我與淵明，可作三士圖。
學道雖恨晚，賦詩豈不如。
和陶讀山海經·其一〇
作者：蘇軾
朝代：宋

金丹不可成，安期渺雲海。
誰謂黄門妻，至道乃近在。
尸解竟不傳，化去空餘悔。
丹成亦安用，御氣本無待。
和陶讀山海經·其一一
作者：蘇軾
朝代：宋

鄭君故多方，元翁所親指。
奇文二百篇，了未出生死。
素書在黄石，豈敢辭跪履。
萬法等成壞，金丹差可恃。
和陶讀山海經·其一三
作者：蘇軾
朝代：宋

東坡信畸人，涉世真散材。
仇池有歸路，羅浮豈徒來。
踐蛇及茹蠱，心空了無猜。
携手葛與陶，歸哉復歸哉。
和陶讀山海經·其一二
作者：蘇軾
朝代：宋

古强本庸妄，蔡誕亦夸士。
曼都斥仙人，謁帝輕舉止。
學道未有得，自欺誰不爾。
稚川亦隘人，疏錄此庸子。
和陶讀山海經·其七
作者：蘇軾
朝代：宋

蜀士李八百，穴居吳山陰。
默坐但形語，從者紛如林。
其後有李寬，雞鵠非同音。
口耳固多僞，識真要在心。
和陶讀山海經·其三
作者：蘇軾
朝代：宋

淵明雖中壽，雅志仍丹丘。
遠矣無懷民，超然邈無儔。
奇文出纊息，豈復生死流。
我欲作九原，異世爲三游。
和陶讀山海經·其九
作者：蘇軾
朝代：宋

談道鄙俗儒，遠自太史走。
仲尼實不死，於聖亦何負。
紫文出吳宮，丹雀本無有。
遼哉廣桑君，獨顯三季後。
和陶讀山海經·其二
作者：蘇軾
朝代：宋

稚川雖獨善，愛物均孔顔。
欲使蟪蛄流，知有龜鶴年。
辛勤破封蟄，苦語劇移山。
博哉無窮利，千載食此言。
和陶讀山海經·其五
作者：蘇軾
朝代：宋

亂離棄弱女，破冢割恩憐。
寧知效龜息，三歲號窮山。
長生定可學，當信仲弓言。
支牀竟不死，抱一無窮年。
和陶讀山海經·其八
作者：蘇軾
朝代：宋

黄花冒甘谷，靈根固深長。
廖井窖丹砂，紅泉湧尋常。
二女戲口鼻，松膏以爲糧。
聞此不能寐，起坐夜未央。
和陶讀山海經·其六
作者：蘇軾
朝代：宋

二山在咫尺，靈藥非草木。
玄芝生太元，黄精出長谷。
仙都浩如海，豈不供一浴。
何當從山火，束縕分寸燭。
和陶讀山海經·其四
作者：蘇軾
朝代：宋

子政洵奇逸，妙算窮陰陽。
淮南枕中訣，養鍊歲月長。
豈伊臭濁中，爭此頃刻光。
安知青藜火，丈人非中黄。
和陶貧士七首·其一
作者：蘇軾
朝代：宋

長庚與殘月，耿耿如相依。
以我旦暮心，惜此須臾暉。
青天無今古，誰知織烏飛。
我欲作九原，獨與淵明歸。
俗子不自悼，顧憂斯人饑。
堂堂誰有此，千駟良可悲。
和陶貧士七首·其七
作者：蘇軾
朝代：宋

我家六兒子，流落三四州。
辛苦見不識，今與農圃儔。
買田带修竹，築室依清流。
未能遣一力，分汝薪水憂。
坐念北歸日，此勞未易酬。
我獨遺以安，鹿門有前修。
和陶貧士七首·其三
作者：蘇軾
朝代：宋

誰謂淵明貧，尚有一素琴。
心閑手自適，寄此無窮音。
佳辰愛重九，芳菊起自尋。
疏巾歎虛漉，塵爵笑空斟。
忽餉二萬錢，顔生良足欽。
急送酒家保，勿違故人心。
和陶貧士七首·其二
作者：蘇軾
朝代：宋

夷齊恥周粟，高歌誦虞軒。
産祿彼何人，能致綺與園。
古來避世士，死灰或餘烟。
末路益可羞，朱墨手自研。
淵明初亦仕，絃歌本誠言。
不樂乃徑歸，視世羞獨賢。
和陶貧士七首·其五
作者：蘇軾
朝代：宋

芙蓉雜金菊，枝葉長闌干。
遥憐退朝人，糕酒出大官。
豈知江海上，落英亦可餐。
典衣作重陽，徂歲慘將寒。
無衣粟我膚，無酒嚬我顔。
貧居真可歎，二事長相關。
和陶貧士七首·其六
作者：蘇軾
朝代：宋

老詹亦白髮，相對垂霜蓬。
賦詩殊有味，涉世非所工。
杖藜山谷間，狀類渤海龔。
半道要我飲，意與王弘同。
有酒我自至，不須遣龐通。
門生與兒子，杖屨聊相從。
和陶貧士七首·其四
作者：蘇軾
朝代：宋

人皆有耳目，夫子曠與婁。
弱毫寫萬象，水鏡無停酬。
閑居惜重九，感此歲月周。
端如孔北海，只有樽空憂。
二子不並世，高風兩無儔。
我後五百年，清夢未易求。
和陶贈羊長史
作者：蘇軾
朝代：宋

我非皇甫謐，門人如摯虞。
不持兩鴟酒，肯借一車書。
欲令海外士，觀經似鴻都。
結髮事文史，俯仰六十踰。
老馬不耐放，長鳴思服輿。
故知根塵在，未免病藥俱。
念君千里足，歷塊猶踟躕。
好學真伯業，比肩可相如。
此書久已熟，救我今荒蕪。
顧慚桑榆迫，久厭詩書娛。
奏賦病未能，草玄老更疏。
猶當距楊墨，稍欲懲荆舒。
和陶赴假江陵夜行
作者：蘇軾
朝代：宋

缺月不早出，長林踏青冥。
犬吠主人怒，愧此閭里情。
怪我夜不歸，茜袂窺柴荆。
雲間與地上，待我兩友生。
驚鵲再三起，樹端已微明。
白露浄原野，始覺丘陵平。
暗蛩方夜績，孤螢亦宵征。
歸來閉戶坐，寸田且默耕。
莫赴花月期，免爲詩酒縈。
詩人如布穀，聒聒常自名。
和陶連雨獨飲二首·其一
作者：蘇軾
朝代：宋

平生我與爾，舉意輒相然。
豈止磁石針，雖合猶有間。
此外一子由，出處同偏僊。
晚景最可惜，分飛海南天。
糾纆不吾欺，寧此憂患先。
顧引一杯酒，誰謂無往還。
寄語海北人，今日爲何年。
醉裏有獨覺，夢中無雜言。
和陶連雨獨飲二首·其二
作者：蘇軾
朝代：宋

阿堵不解醉，誰歟此頹然。
誤入無功鄉，掉臂嵇阮間。
飲中八仙人，與我俱得仙。
淵明豈知道，醉語忽談天。
偶見此物真，遂超天地先。
醉醒可還酒，此覺無所還。
清風洗徂暑，連雨催豐年。
牀頭伯雅君，此子可與言。
和陶還舊居
作者：蘇軾
朝代：宋

痿人常念起，夫我豈忘歸。
不敢夢故山，恐興墳墓悲。
生世本暫寓，此身念念非。
鵝城亦何有，偶拾鶴毳遺。
窮魚守故沼，聚沫猶相依。
大兒當門戶，時節供丁推。
夢與鄰翁言，憫默憐我衰。
往來付造物，未用相招麾。
和陶郭主簿二首·其一
作者：蘇軾
朝代：宋

今日復何日，高槐布初陰。
良辰非虛名，清和盈我襟。
孺子卷書坐，誦詩如鼓琴。
却去四十年，玉顔如汝今。
閉戶未嘗出，出爲鄰里欽。
家世事酌古，百史手自斟。
當年二老人，喜我作此音。
淮德入我夢，角羈未勝簪。
孺子笑問我，君何念之深。
和陶郭主簿二首·其二
作者：蘇軾
朝代：宋

雀鷇含淳音，竹萌抱靜節。
誦我先君詩，肝肺爲澄澈。
猶如鳴鶴和，未作獲麟絕。
願因騎鯨李，追此御風列。
丈夫貴出世，功名豈人傑。
家書三萬卷，獨取服食訣。
地行即空飛，何必挾日月。
和陶酬劉柴桑
作者：蘇軾
朝代：宋

紅藷與紫芋，遠插牆四周。
且放幽蘭香，莫爭霜菊秋。
窮冬出甕盎，磊落勝農疇。
淇上白玉延，能復過此不。
一飽忘故山，不思馬少游。
和陶雜詩十一首·其一
作者：蘇軾
朝代：宋

斜日照孤隙，始知空有塵。
微風動衆竅，誰信我忘身。
一笑問兒子，與汝定何親。
從我來海南，幽絕無四鄰。
耿耿如缺月，獨與長庚晨。
此道固應爾，不當怨尤人。
和陶雜詩十一首·其一〇
作者：蘇軾
朝代：宋

申韓本自聖，陋古不復稽。
巨君縱獨慾，借經作巌崖。
遂令青衿子，珠璧人人懷。
鑿齒井蛙耳，信謂天可彌。
大道久分裂，破碎日愈離。
我如終不言，誰悟角與羈。
吾琴豈得已，昭氏有成虧。
和陶雜詩十一首·其一一
作者：蘇軾
朝代：宋

我昔登朐山，出日觀滄凉。
欲濟東海縣，恨無石橋梁。
今茲黎母國，何異于公鄉。
蠔浦既黏山，暑路亦飛霜。
所欣非自誷，不怨道里長。
和陶雜詩十一首·其七
作者：蘇軾
朝代：宋

藍喬近得道，常苦世褊迫。
西遊王屋山，不踐長安陌。
爾來寧復見，鳥道度太白。
昔與吳遠遊，同藏一瓢窄。
潮陽隔雲海，歲晚倘見客。
伐薪供養火，看作棲鳳宅。
和陶雜詩十一首·其三
作者：蘇軾
朝代：宋

真人有妙觀，俗子多妄量。
區區勸粒食，此豈知子房。
我非徒跣相，終老懷未央。
兔死縛淮陰，狗功指平陽。
哀哉亦何羞，世路皆羊腸。
和陶雜詩十一首·其九
作者：蘇軾
朝代：宋

餘齡難把玩，妙解寄筆端。
常恐抱永歎，不及丘明遷。
親友復勸我，放心餞華顛。
虛名非我有，至味知誰餐。
思我無所思，安能觀諸緣。
已矣復何歎，舊說易兩篇。
和陶雜詩十一首·其二
作者：蘇軾
朝代：宋

故山不可到，飛夢隔五嶺。
真游有黄庭，閉目寓兩景。
室空無可照，火滅膏自冷。
披衣起視夜，海闊河漢永。
西窗半明月，散亂梧楸影。
良辰不可繫，逝水無留騁。
我苗期後枯，持此一念靜。
和陶雜詩十一首·其五
作者：蘇軾
朝代：宋

孟德黠老狐，姦言嗾鴻豫。
哀哉喪亂世，梟鸞各騰翥。
逝者知幾人，文舉獨不去。
天方斲漢室，豈計一郗慮。
昆蟲正相齧，乃比藺相如。
我知公所坐，大名難久住。
細德方險微，豈有容公處。
既往不可悔，庶爲來者懼。
和陶雜詩十一首·其八
作者：蘇軾
朝代：宋

南榮晚聞道，未肯化庚桑。
陶頑鑄强獷，枉費塵與糠。
越子古成之，韓生教休糧。
參同得靈鑰，九鎖啟伯陽。
鵝城見諸孫，貧苦我爲傷。
空餘焦先室，不傳元化方。
遺像似李白，一奠臨江觴。
和陶雜詩十一首·其六
作者：蘇軾
朝代：宋

博大古真人，老聃關尹喜。
獨立萬物表，長生乃餘事。
稚川差可近，倘有接物意。
我頃登羅浮，物色恐相值。
徘徊朱明洞，沙水自清駛。
滿把菖蒲根，歎息復棄置。
和陶雜詩十一首·其四
作者：蘇軾
朝代：宋

相如偶一官，嗤鄙蜀父老。
不記犢鼻時，滌器混傭保。
著書曾幾何，渴肺灰土燥。
琴臺有遺魄，笑我歸不早。
作書遺故人，皎皎我懷抱。
餘生幸無愧，可與君平道。
和陶飲酒二十首·其一
作者：蘇軾
朝代：宋

我不如陶生，世事纏綿之。
云何得一適，亦有如生時。
寸田無荆棘，佳處正在茲。
縱心與事往，所遇無復疑。
偶得酒中趣，空杯亦常持。
和陶飲酒二十首·其一〇
作者：蘇軾
朝代：宋

籃輿兀醉守，路轉古城隅。
酒力如過雨，清風消半途。
前山正可數，後騎且勿驅。
我緣在東南，往寄白髮餘。
遥知萬松嶺，下有三畝居。
和陶飲酒二十首·其一一
作者：蘇軾
朝代：宋

民勞吏無德，歲美天有道。
暑雨避麥秋，溫風送蠶老。
三咽初有聞，一溉未濡槁。
詔書寬積欠，父老顔色好。
再拜賀吾君，獲此不貪寶。
頹然笑阮籍，醉几書謝表。
和陶飲酒二十首·其一七
作者：蘇軾
朝代：宋

淮海雖故楚，無復輕揚風。
齋厨聖賢雜，無事時一中。
誰言大道遠，正頼三杯通。
使君不夕坐，衙門散刀弓。
和陶飲酒二十首·其一三
作者：蘇軾
朝代：宋

醉中雖可樂，猶是生滅境。
云何得此身，不醉亦不醒。
癡如景升牛，莫保尻與領。
黠如東郭𠬍，束縛作毛穎。
乃知嵇叔夜，非坐虎文炳。
和陶飲酒二十首·其一九
作者：蘇軾
朝代：宋

晁子天麒麟，結交未及仕。
高才固難及，雅志或類己。
各懷伯業能，共有丘明恥。
歌呼時就君，指我醉鄉里。
吳公門下客，賈誼獨見紀。
請作鵩鳥賦，我亦得坎止。
行樂當及時，綠髮不可恃。
和陶飲酒二十首·其一二
作者：蘇軾
朝代：宋

我夢入小學，自謂總角時。
不記有白髮，猶誦論語辭。
人間本兒戲，顛倒略似茲。
惟有醉時真，空洞了無疑。
墜車終無傷，莊叟不吾欺。
呼兒具紙筆，醉語輒錄之。
和陶飲酒二十首·其一五
作者：蘇軾
朝代：宋

去鄉三十年，風雨荒舊宅。
惟存一束書，寄食無定迹。
每用愧淵明，尚取禾三百。
頎然六男子，粗可傳清白。
於吾豈不多，何事復歎息。
和陶飲酒二十首·其一八
作者：蘇軾
朝代：宋

何人築東臺，一郡坐可得。
亭亭古浮圖，獨立表衆惑。
蕪城閱興廢，雷塘幾開塞。
明年起華堂，置酒弔亡國。
無令竹西路，歌吹久寂默。
和陶飲酒二十首·其一六
作者：蘇軾
朝代：宋

嘵嘵六男子，絃誦各一經。
復生五丈夫，戢戢丁欲成。
歸田了門戶，與國充踐更。
普兒初學語，玉骨開天庭。
淮老如鶴雛，破殻已長鳴。
舉酒屬千里，一歡愧凡情。
和陶飲酒二十首·其一四
作者：蘇軾
朝代：宋

我家小馮君，天性頗醇至。
清坐不飲酒，而能容我醉。
歸休要相依，謝病當以次。
豈知山林士，骯髒乃爾貴。
乞身當念早，過是恐少味。
和陶飲酒二十首·其七
作者：蘇軾
朝代：宋

頃者大雪年，海派翻玉英。
有士常痛飲，饑寒見真情。
牀頭有敗榼，孤坐時一傾。
未能平體粟，且復澆腸鳴。
脫衣裹凍酒，每醉念此生。
和陶飲酒二十首·其三
作者：蘇軾
朝代：宋

道喪士失己，出語輒不情。
江左風流人，醉中亦求名。
淵明獨清真，談笑得此生。
身如受風竹，掩冉衆葉驚。
俯仰各有態，得酒詩自成。
和陶飲酒二十首·其九
作者：蘇軾
朝代：宋

芙蓉在秋水，時節自闔開。
清風亦何意，入我芝蘭懷。
一隨采折去，永與江湖乖。
斷絲不復續，斗水何足栖。
不如玉井蓮，結根天池泥。
感此每自慰，吾事幸不諧。
醉中有歸路，了了初不迷。
乘流且復逝，抵曲吾當回。
和陶飲酒二十首·其二
作者：蘇軾
朝代：宋

二豪詆醉客，氣湧胸中山。
漼然似冰釋，亦復在一言。
嗇氣實其腹，云當享長年。
少飲得徑醉，此秘君勿傳。
和陶飲酒二十首·其二〇
作者：蘇軾
朝代：宋

蓋公偶談道，齊相獨識真。
頹然不事事，客至先飲醇。
當時劉項罷，四海瘡痍新。
三杯洗戰國，一斗消强秦。
寂寞千載後，陽公嗣前塵。
醉卧客懷中，言笑徒多勤。
我時閱舊史，獨與三人親。
未暇餐脫粟，苦心學平津。
草書亦何用，醉墨淋衣巾。
一揮三十幅，持去聽坐人。
和陶飲酒二十首·其五
作者：蘇軾
朝代：宋

小舟真一葉，下有暗浪喧。
夜棹醉中發，不知枕几偏。
天明問前路，已度千重山。
嗟我亦何爲，此道常往還。
未來寧早計，既往復何言。
和陶飲酒二十首·其八
作者：蘇軾
朝代：宋

我坐華堂上，不改麋鹿姿。
時來蜀岡頭，喜見霜松枝。
心知百尺底，已結千歲奇。
煌煌凌霄花，纏繞復何爲。
舉觴酹其根，無事莫相羈。
和陶飲酒二十首·其六
作者：蘇軾
朝代：宋

百年六十化，念念竟非是。
是身如虛空，誰受譽與毀。
得酒未舉杯，喪我固忘爾。
倒牀自甘寢，不擇菅與綺。
和陶飲酒二十首·其四
作者：蘇軾
朝代：宋

蠢蠕食葉蟲，仰空慕高飛。
一朝傅兩翅，乃得黏網悲。
啁啾同巢雀，沮澤疑可依。
赴水生兩殻，遭閉何時歸。
二蟲竟誰是，一笑百念衰。
幸此未化間，有酒君莫違。
和頓教授見寄用除夜韵
作者：蘇軾
朝代：宋

我笑陶淵明，種秫二頃半。
婦言既不用，還有責子歎。
無弦則無琴，何必勞撫玩。
我笑劉伯倫，醉髮蓬茅散。
二豪苦不納，獨以鍤自伴。
既死何用埋，此身同夜旦。
孰云二子賢，自結兩重案。
笑人還自笑，出口談治亂。
一生溷塵垢，晚以道自盥。
無成空得懶，坐此百事緩。
仄聞頓夫子，講道出新貫。
豈無一尺書，恐不記庸懦。
陋邦貧且病，數米銖稱炭。
慚愧章先生，十日坐空館。
袖中出子詩，貪讀酒屢暖。
狂言各須慎，勿使輸薪粲。
和魯人孔周翰題詩二首·其一
作者：蘇軾
朝代：宋

壞壁題詩已五年，故人風物兩依然。
定知來歲中秋月，又照先生枕麴眠。
和魯人孔周翰題詩二首·其二
作者：蘇軾
朝代：宋

更邀明月說明年，記取孤吟孟浩然。
此去宦遊如傳舍，揀枝驚鵲幾時眠。
和鮮于子駿鄆州新堂月夜二首·其一
作者：蘇軾
朝代：宋

去歲遊新堂，春風雪消後。
池中半篙水，池上千尺柳。
佳人如桃李，胡蝶入衫袖。
山川今何許，疆野已分宿。
歲月不可思，駛若船放溜。
繁華真一夢，寂寞兩榮朽。
惟有當時月，依然照杯酒。
應憐船上人，坐穩不知漏。
和鮮于子駿鄆州新堂月夜二首·其二
作者：蘇軾
朝代：宋

明月入華池，反照池上堂。
堂中隠几人，心與水月凉。
風螢已無迹，露草時有光。
起觀河漢流，步屧響長廊。
名都信繁會，千指調笙簧。
先生病不飲，童子爲燒香。
獨作五字詩，清卓如韋郎。
詩成月漸側，皎皎兩相望。
和黄秀才鑑空閣
作者：蘇軾
朝代：宋

明月本自明，無心孰爲境。
挂空如水鑑，寫此山河影。
我觀大瀛海，巨浸與天永。
九州居其間，無異蛇盤鏡。
空水兩無質，相照但耿耿。
妄云桂兔蟆，俗說皆可屏。
我遊鑑空閣，缺月正淒冷。
黄子寒無衣，對月句愈警。
借君方諸淚，一沐管城穎。
誰言小叢林，清絕冠五嶺。
和黄魯直效進士作二首·款塞來享
作者：蘇軾
朝代：宋

蠢爾氐羌國，天誅亦久稽。
既能知面內，不復議征西。
斥堠銷兵火，邊城息鼓鼙。
輸忠修貢職，棄過爲黔黎。
雪滿流沙靜，雲沉太白低。
巍巍二聖治，盛德古難齊。
和黄魯直效進士作二首·歲寒知松柏
作者：蘇軾
朝代：宋

龍蟄雖高卧，雞鳴不廢時。
炎凉徒自變，茂悅兩相知。
已負棟梁質，肯爲兒女姿。
那憂霜貿貿，未喜日遲遲。
難與夏蟲語，永無秋實悲。
誰知此植物，亦解秉天彝。
和黄魯直燒香二首·其一
作者：蘇軾
朝代：宋

四句燒香偈子，隨香遍滿東南。
不是聞思所及，且令鼻觀先參。
和黄魯直燒香二首·其二
作者：蘇軾
朝代：宋

萬卷明窗小字，眼花只有斕斑。
一炷烟消火冷，半生身老心閑。
和黄魯直食筍次韵
作者：蘇軾
朝代：宋

飽食有殘肉，饑食無餘菜。
紛然生喜怒，似被狙公賣。
爾來誰獨覺，凜凜白下宰。
一飯在家僧，至樂甘不壞。
多生味蠹簡，食筍乃餘債。
蕭然映樽俎，未肯雜菘芥。
君看霜雪姿，童稚已耿介。
胡爲遭暴橫，三嗅不忍嘬。
朝來忽解籜，勢迫風雷噫。
尚可餉三閭，飯筒纏五采。
咏怪石
作者：蘇軾
朝代：宋

家有粗險石，植之疏竹軒。
人皆喜尋玩，吾獨思棄捐。
以其無所用，曉夕空嶄然。
碪礎則甲斮，砥硯乃枯頑。
于繳不可碆，以碑不可鎸。
凡此六用無一取，令人爭免長物觀。
誰知茲石本靈怪，忽從夢中至吾前。
初來若奇鬼，肩股何孱顔。
漸聞䃔䃧聲，久乃辨其言。
云我石之精，憤子辱我欲一宣。
天地之生我，族類廣且蕃。
子向所稱用者六，星羅雹布盈溪山。
傷殘破碎爲世役，雖有小用烏足賢。
如我之徒亦甚寡，往往掛名經史間。
居海岱者充禹貢，雅與鉛松相差肩。
處魏榆者白晝語，意欲警懼驕君悛。
或在驪山拒强秦，萬牛喘汗力莫牽。
或從揚州感盧老，代我問答多雄篇。
子今我得豈無益，震霆凜霜我不遷。
雕不加文磨不瑩，子盍節槩如我堅。
以是贈子豈不偉，何必責我區區焉。
吾聞石言愧且謝，醜狀欻去不可攀。
駭然覺坐想其語，勉書此詩席之端。
咏檳榔
作者：蘇軾
朝代：宋

異味誰栽向海濱，亭亭直幹亂枝分。
開花樹杪翻青籜，結子苞中皺錦紋。
可療饑懷香自吐，能消瘴癘暖如薰。
堆盤何物堪爲偶，蔞葉清新卷翠雲。
哨遍
作者：蘇軾
朝代：宋

為米折腰，因酒棄家，口體交相累。歸去來，誰不遣君歸。覺從前皆非今是。露未晞。征夫指予歸路，門前笑語喧童稚。嗟舊菊都荒，新松暗老，吾年今已如此。但小窗容膝閉柴扉。策杖看孤雲暮鴻飛。雲出無心，鳥倦知還，本非有意。噫。歸去來兮。我今忘我兼忘世。親戚無浪語，琴書中有真味。步翠麓崎嶇，泛溪窈窕，涓涓暗谷流春水。觀草木欣榮，幽人自感，吾生行且休矣。念寓形宇內復幾時。不自覺皇皇欲何之。委吾心、去留誰計。神仙知在何處，富貴非吾志。但知臨水登山嘯詠，自引壺觴自醉。此生天命更何疑。且乘流、遇坎還止。
哨遍
作者：蘇軾
朝代：宋

睡起畫堂，銀蒜押簾，珠幕雲垂地。初雨歇，洗出碧羅天，正溶溶養花天氣。一霎暖風回芳草，榮光浮動，掩皺銀塘水。方杏靨勻酥，花鬚吐繡，園林排比紅翠。見乳燕捎蝶過繁枝。忽一線爐香逐遊絲。晝永人閒，獨立斜陽，晚來情味。便乘興攜將佳麗。深入芳菲裡。撥胡琴語，輕攏慢捻總伶俐。看緊約羅裙，急趣檀板，霓裳入破驚鴻起。顰月臨眉，醉霞橫臉，歌聲悠揚雲際。任滿頭紅雨落花飛。漸鳷鵲樓西玉蟾低。尚徘徊、未盡歡意。君看今古悠悠，浮宦人間世。這些百歲，光陰幾日，三萬六千而已。醉鄉路穩不妨行，但人生、要適情耳。
哭刁景純
作者：蘇軾
朝代：宋

讀書想前輩，每恨生不早。
紛紛少年場，猶得見此老。
此老如松柏，不受霜雪槁。
直從毫末中，自養到合抱。
宏才乏近用，千歲自枯倒。
文章餘正始，風節貫華皓。
平生爲人爾，自爲薄如縞。
是非雖難齊，反覆看愈好。
前年旅吳越，把酒慶壽考。
扣門無晨夜，百過迹未掃。
但知從德公，未省厭丘嫂。
別時公八十，後會知難保。
昨日故人書，連年喪翁媼。
傷心范橋水，漾漾舞寒藻。
華堂不見人，瘦馬空戀皁。
我欲江東去，匏樽酌行潦。
鏡湖無賀監，慟哭稽山道。
忍見萬松岡，荒池沒秋草。
哭歐陽公孤山僧惠思示小詩次韵
作者：蘇軾
朝代：宋

故人已爲土，衰鬢亦驚秋。
猶喜孤山下，相逢說舊遊。
哭王子立次兒子迨韵三首·其一
作者：蘇軾
朝代：宋

彭城初識子，照眼白而長。
異夢成先兆，清言得未嘗。
豈惟知禮意，遂欲補詩亡。
咄咄真相逼，諸生敢雁行。
哭王子立次兒子迨韵三首·其三
作者：蘇軾
朝代：宋

龍困嘗魚服，羊儇或虎蒙。
匆匆成鬼錄，憒憒到天公。
偶落藩牆上，同遊羿彀中。
回看十年事，黄葉卷秋風。
哭王子立次兒子迨韵三首·其二
作者：蘇軾
朝代：宋

非無伯鸞志，獨有子雲悲。
恨子非天合，猶能使我思。
兒曹莫悽慟，老眼欲枯萎。
會哭皆豪傑，誰爲感舊詩。
唐道人言天目山上俯視雷雨每大雷電但聞雲中如嬰兒聲殊不聞雷震也
作者：蘇軾
朝代：宋

已外浮名更外身，區區雷電若爲神。
山頭只作嬰兒看，無限人間失箸人。
問大冶長老乞桃花茶栽東坡
作者：蘇軾
朝代：宋

周詩記荼苦，茗飲出近世。
初緣厭粱肉，假此雪昏滯。
嗟我五畝園，桑麥苦蒙翳。
不令寸地閑，更乞茶子蓺。
饑寒未知免，已作太飽計。
庶將通有無，農末不相戾。
春來凍地裂，紫筍森已銳。
牛羊煩呵叱，筐筥未敢睨。
江南老道人，齒髮日夜逝。
他年雪堂品，空記桃花裔。
問淵明
作者：蘇軾
朝代：宋

子知神非形，何復異人天。
豈惟三才中，所在靡不然。
我引而高之，則爲星斗懸。
我散而卑之，寧非山與川。
三皇雖云沒，至今在我前。
八百要有終，彭祖非永年。
皇皇謀一醉，發此露槿妍。
有酒不辭醉，無酒斯飲泉。
立善求我譽，饑人食饞涎。
委運憂傷生，憂去生亦還。
縱浪大化中，正爲化所纏。
應盡便須盡，寧復事此言。
喜劉景文至
作者：蘇軾
朝代：宋

天明小兒更傳呼，髯劉已到城南隅。
尺書真是髯手迹，起坐熨眼知有無。
今人不作古人事，今世有此古丈夫。
我聞其來喜欲舞，病自能起不用扶。
江淮旱久塵土惡，朝來清雨濯鬢鬚。
相看握手了無事，千里一笑毋乃迂。
平生所樂在吳會，老死欲葬杭與蘇。
過江西來二百日，冷落山水愁吳姝。
新隄舊井各無恙，參寥六一豈念吾。
別後新詩巧摹寫，袖中知有錢塘湖。
喜王定國北歸第五橋
作者：蘇軾
朝代：宋

白露凄風洗瘴烟，夢回相對兩淒然。
雀羅廷尉非當日，鳩杖先生愈少年。
世事飽諳思縮手，主恩未報恥歸田。
誰憐第五橋邊水，獨照台州老鄭虔。
喬太博見和復次韵答之
作者：蘇軾
朝代：宋

百年三萬日，老病常居半。
其間互憂樂，歌笑雜悲歎。
顛倒不自知，直爲神所玩。
須臾便堪笑，萬事風雨散。
自從識此理，久謝少年伴。
逝將遊無何，豈暇讀城旦。
非才更多病，二事可并案。
愧煩賢使者，弭節整紛亂。
喬侯瑚璉質，清廟嘗薦盥。
奮髯百吏走，坐變齊俗緩。
未遭甘鷁退，並進恥魚貫。
每聞議論餘，凜凜激貪懦。
莫邪當自躍，豈復煩爐炭。
便慶朝秣越，未暮刷燕館。
胡爲守故丘，眷戀桑榆暖。
爲君叩牛角，一詠南山粲。
喬將行烹鵝鹿出刀劍以飲客以詩戲之
作者：蘇軾
朝代：宋

破匣哀鳴出素虬，倦看鶂鶂聽呦呦。
明朝只恐兼烹鶴，此去還須却佩牛。
便可先呼報恩子，不妨仍带醉鄉侯。
他年萬騎歸應好，奈有移文在故丘。
單同年求德興俞氏聚遠樓詩三首·其一
作者：蘇軾
朝代：宋

雲山烟水苦難親，野草幽花各自春。
頼有高樓能聚遠，一時收拾與閑人。
單同年求德興俞氏聚遠樓詩三首·其三
作者：蘇軾
朝代：宋

聞說樓居似地仙，不知門外有塵寰。
幽人隠几寂無語，心在飛鴻滅沒間。
單同年求德興俞氏聚遠樓詩三首·其二
作者：蘇軾
朝代：宋

無限青山散不收，雲奔浪卷入簾鉤。
直將眼力爲疆界，何啻人間萬戶侯。
嘲子由
作者：蘇軾
朝代：宋

堆几盞埃簡，攻之如蠹蟲。
誰知聖人意，不盡書籍中。
曲盡弦猶在，器成機見空。
妙哉斲輪手，堂下笑桓公。
器之好談禪不喜遊山山中筍出戲語器之可同參玉版長老作此詩
作者：蘇軾
朝代：宋

叢林真百丈，法嗣有橫枝。
不怕石頭路，來參玉版師。
聊憑柏樹子，與問籜龍兒。
瓦礫猶能說，此君那不知。
嚴顔碑
作者：蘇軾
朝代：宋

先主反劉璋，兵意頗不義。
孔明古豪傑，何乃爲此事。
劉璋固庸主，誰爲死不二。
嚴子獨何賢，談笑傲碪几。
國亡君已執，嗟子死誰爲。
何人刻山石，使我空涕淚。
吁嗟斷頭將，千古爲病悸。
四十年前元夕與故人夜遊得此句
作者：蘇軾
朝代：宋

午夜朧朧淡月黄，夢回猶有暗塵香。
縱橫滿地霜槐影，寂寞蓮燈半在亡。
四時詞四首·其一
作者：蘇軾
朝代：宋

春雲陰陰雪欲落，東風和冷驚簾幙。
漸看遠水綠生漪，未放小桃紅入萼。
佳人瘦盡雪膚肌，眉斂春愁知爲誰。
深院無人剪刀響，應將白紵作春衣。
四時詞四首·其三
作者：蘇軾
朝代：宋

新愁舊恨眉生綠，粉汗餘香在蘄竹。
象牀素手熨寒衣，爍爍風燈動華屋。
夜香燒罷掩重扃，香霧空濛月滿庭。
抱琴轉軸無人見，門外空聞裂帛聲。
四時詞四首·其二
作者：蘇軾
朝代：宋

垂柳陰陰日初永，蔗漿酪粉金盤冷。
簾額低垂紫燕忙，蜜脾已滿黄蜂靜。
高樓睡起翠眉嚬，枕破斜紅未肯勻。
玉腕半揎雲碧袖，樓前知有斷腸人。
四時詞四首·其四
作者：蘇軾
朝代：宋

霜葉蕭蕭鳴屋角，黄昏陡覺羅衾薄。
夜風摇動鎮帷犀，酒醒夢回聞雪落。
起來呵手畫雙鴉，醉臉輕勻襯眼霞。
真態生香誰畫得，玉如纖手嗅梅花。
四月十一日初食荔支
作者：蘇軾
朝代：宋

南村諸楊北村盧，白華青葉冬不枯。
垂黄綴紫烟雨裏，特與荔子爲先驅。
海山仙人絳羅襦，紅紗中單白玉膚。
不須更待妃子笑，風骨自是傾城姝。
不知天公有意無，遣此尤物生海隅。
雲山得伴松檜老，霜雪自困樝梨麤。
先生洗盞酌桂醑，冰盤薦此頳虬珠。
似開江鰩斫玉柱，更洗河豚烹腹腴。
我生涉世本爲口，一官久已輕蓴鱸。
人間何者非夢幻，南來萬里真良圖。
回先生過湖州東林沈氏飲醉以石榴皮書其家東老庵之壁云西鄰已富憂不足東老雖貧樂有餘白酒釀來因好客黄金散盡爲收書西蜀和仲聞而次其韵三首東老沈氏之老自謂也湖人因以名之其子偕作詩有可觀者·其一
作者：蘇軾
朝代：宋

世俗何知貧是病，神仙可學道之餘。
但知白酒留佳客，不問黄公覓素書。
回先生過湖州東林沈氏飲醉以石榴皮書其家東老庵之壁云西鄰已富憂不足東老雖貧樂有餘白酒釀來因好客黄金散盡爲收書西蜀和仲聞而次其韵三首東老沈氏之老自謂也湖人因以名之其子偕作詩有可觀者·其三
作者：蘇軾
朝代：宋

淒涼雨露三年後，仿佛塵埃數字餘。
至用榴皮緣底事，中書君豈不中書。
回先生過湖州東林沈氏飲醉以石榴皮書其家東老庵之壁云西鄰已富憂不足東老雖貧樂有餘白酒釀來因好客黄金散盡爲收書西蜀和仲聞而次其韵三首東老沈氏之老自謂也湖人因以名之其子偕作詩有可觀者·其二
作者：蘇軾
朝代：宋

符離道士晨興際，華岳先生尸解餘。
忽見黄庭丹篆句，猶傳青紙小朱書。
圓通禪院先君舊游也四月二十四日晚至宿焉明日先君忌日也乃手寫寶積獻蓋頌佛一偈以贈長老僊公僊公撫掌笑曰昨夜夢寶蓋飛下著處輒出火豈此祥乎乃作是詩院有蜀僧宣逮事訥長老識先君云
作者：蘇軾
朝代：宋

石耳峰頭路接天，梵音堂上月臨泉。
此生初飲廬山水，他日徒參雪竇禪。
袖裏寶書猶未出，夢中飛蓋已先傳。
何人更識嵇中散，野鶴昂藏未是仙。
在彭城日與定國爲九日黄樓之會今復以是日相遇於宋凡十五年憂樂出處有不可勝言者而定國學道有得百念灰冷而顔益壯顧予衰病心形俱悴感之作詩
作者：蘇軾
朝代：宋

菊盞萸囊自古傳，長房寧復是臞仙。
應從漢武橫汾日，數到劉公戲馬年。
對玉山人今老矣，見恒河性故依然。
王郎九日詩千首，今賦黄樓第二篇。
坐上復借韵送岢嵐軍通判葉朝奉
作者：蘇軾
朝代：宋

雲間踏白看纏旗，莫忘西湖把酒時。
夢裏吳山連越嶠，樽前羌婦雜胡兒。
夕烽過後人初醉，春雁來時雪未滋。
爲問從軍真樂不，書來粗遣故人知。
坐上賦戴花得天字
作者：蘇軾
朝代：宋

清明初過酒闌珊，折得奇葩晚更妍。
春色豈關吾輩事，老狂聊作坐中先。
醉吟不耐敧紗帽，起舞從教落酒船。
結習漸消留不住，却須還與散花天。
坤成節集英殿宴教坊詞致語口號
作者：蘇軾
朝代：宋

三朝遺老九門前，又見承平大有年。
文母憂勤初化俗，曾孫仁孝已通天。
史書元祐三千牘，樂奏坤成第一篇。
欲采蟠桃歸獻壽，蓬萊清淺半桑田。
城南縣尉水亭得長字
作者：蘇軾
朝代：宋

兩慰鬰相望，東西百步場。
插旗蒲柳市，伐鼓水雲鄉。
已作觀魚檻，仍開射鴨堂。
全家依畫舫，極目亂紅妝。
瀲瀲波頭細，疏疏雨脚長。
我來閑濯足，溪漲欲浮牀。
澤國山圍裏，孤城水影傍。
欲知歸路處，葦外記風檣。
塵外亭
作者：蘇軾
朝代：宋

楚山澹無姿，贛水清可厲。
散策塵外遊，麾手謝此世。
山高惜人力，十步輒一憩。
却立浮雲端，俯視萬井麗。
幽人宴坐處，龍虎爲斬薙。
馬駒獨何疑，豈墮山鬼計。
夜垣非助我，謬敬欲其逝。
戲留一轉語，千載起攘袂。
墨花
作者：蘇軾
朝代：宋

造物本無物，忽然非所難。
花心起墨暈，春色散毫端。
縹緲形纔具，扶疏態自完。
蓮風盡顛倒，杏雨半摧殘。
獨有狂居士，求爲黑牡丹。
兼書平子賦，歸向雪堂看。
壬寅二月有詔令郡吏分往屬縣減决囚禁自十三日受命出府至寶雞虢郿盩厔四縣既畢事因朝謁太平宮而宿於南溪溪堂遂並南山而西至樓觀大秦寺延生觀仙遊潭十九日乃歸作詩五百言以記凡所經歷者寄子由
作者：蘇軾
朝代：宋

遠人罹水旱，王命釋俘囚。
分縣傳明詔，尋山得勝遊。
蕭條初出郭，曠蕩實消憂。
薄暮來孤鎮，登臨憶武侯。
崢嶸依絕壁，蒼茫瞰奔流。
半夜人呼急，橫空火氣浮。
天遥殊不辨，風急已難收。
曉入陳倉縣，猶餘賣酒樓。
烟煤已狼藉，吏卒尚呀咻。
雞嶺雲霞古，龍宮殿宇幽。
南山連大散，歸路走吾州。
欲往安能遂，將還爲少留。
回趨西虢道，却渡小河洲。
聞道磻溪石，猶存渭水頭。
蒼崖雖有迹，大釣本無鈎。
東去過郿塢，孤城象漢劉。
誰言董公健，竟復伍孚仇。
白刃俄生肘，黄金謾似丘。
平生聞太白，一見駐行騶。
鼓角誰能試，風雷果致不。
巌崖已奇絕，冰雪更琱鎪。
春旱憂無麥，山靈喜有湫。
蛟龍懶方睡，瓶罐小容偷。
二曲林泉勝，三川氣象侔。
近山麰麥早，臨水竹篁脩。
先帝膺符命，行宮畫冕旒。
侍臣簪武弁，女樂抱箜篌。
秘殿開金鎖，神人控玉虬。
黑衣橫巨劍，被髮凜雙眸。
邂逅逢佳士，相將弄彩舟。
投篙披綠荇，濯足亂清溝。
晚宿南溪上，森如水國秋。
遶湖栽翠密，終夜響颼飀。
冒曉窮幽邃，操戈畏炳彪。
尹生猶有宅，老氏舊停輈。
問道遺蹤在，登仙往事悠。
御風歸汗漫，閱世似蜉蝣。
羽客知人意，瑶琴繫馬鞦。
不辭山寺遠，來作鹿鳴呦。
帝子傳聞李，巌堂髣像緱。
輕風幃幔卷，落日髻鬟愁。
入谷驚蒙密，登坡費挽摟。
亂峰攙似槊，一水澹如油。
中使何年到，金龍自古投。
千重橫翠石，百丈見游鯈。
最愛泉鳴洞，初嘗雪入喉。
滿瓶雖可致，洗耳歎無由。
忽憶尋蟆培，方冬脫鹿裘。
山川良甚似，水石亦堪儔。
惟有泉傍飲，無人自獻酬。
壬寅重九不預會獨遊普門寺僧閣有懷子由
作者：蘇軾
朝代：宋

花開酒美盍言歸，來看南山冷翠微。
憶弟淚如雲不散，望鄉心與雁南飛。
明年縱健人應老，昨日追歡意正違。
不問秋風强吹帽，秦人不笑楚人譏。
壺中九華詩
作者：蘇軾
朝代：宋

清溪電轉失雲峰，夢裏猶驚翠掃空。
五嶺莫愁千嶂外，九華今在一壺中。
天池水落層層見，玉女窗虛處處通。
念我仇池太孤絕，百金歸買碧玲瓏。
壽州李定少卿出餞城東龍潭上
作者：蘇軾
朝代：宋

山鴉噪處古靈湫，亂沫浮涎繞客舟。
未暇燃犀照奇鬼，欲將燒燕出潛虬。
使君惜別催歌管，村巷驚呼聚玃猴。
此地他年頌遺愛，觀魚并記老莊周。
壽星院寒碧軒
作者：蘇軾
朝代：宋

清風肅肅摇窗扉，窗前修竹一尺圍。
紛紛蒼雪落夏簟，冉冉綠霧沾人衣。
日高山蟬抱葉響，人靜翠羽穿林飛。
道人絕粒對寒碧，爲問鶴骨何緣肥。
壽陽岸下
作者：蘇軾
朝代：宋

街東街西翠幄成，池南池北綠錢生。
幽人獨來带殘酒，偶聽黄鸝第一聲。
夜夢
作者：蘇軾
朝代：宋

夜夢嬉游童子如，父師檢責驚走書。
計功當畢春秋餘，今乃粗及桓莊初。
怛然悸寤心不舒，起坐有如掛鈎魚。
我生紛紛嬰百緣，氣固多習獨此偏。
棄書事君四十年，仕不顧留書繞纏。
自視汝與丘孰賢，易韋三絕丘猶然，如我當以犀革編。
夜泊牛口
作者：蘇軾
朝代：宋

日落紅霧生，繫舟宿牛口。
居民偶相聚，三四依古柳。
負薪出深谷，見客喜且售。
煮蔬爲夜飧，安識肉與酒。
朔風吹茅屋，破壁見星斗。
兒女自咿嚘，亦足樂且久。
人生本無事，苦爲世味誘。
富貴耀吾前，貧賤獨難守。
誰知深山子，甘與麋鹿友。
置身落蠻荒，生意不自陋。
今予獨何者，汲汲强奔走。
夜泛西湖五絕·其一
作者：蘇軾
朝代：宋

新月生魄迹未安，纔破五六漸盤桓。
今夜吐艷如半璧，游人得向三更看。
夜泛西湖五絕·其三
作者：蘇軾
朝代：宋

蒼龍已沒牛斗橫，東方芒角昇長庚。
漁人收筒及未曉，船過惟有菰蒲聲。
夜泛西湖五絕·其二
作者：蘇軾
朝代：宋

三更向闌月漸垂，欲落未落景特奇。
明朝人事誰料得，看到蒼龍西沒時。
夜泛西湖五絕·其五
作者：蘇軾
朝代：宋

湖光非鬼亦非仙，風恬浪靜光滿川。
須臾兩兩入寺去，就視不見空茫然。
夜泛西湖五絕·其四
作者：蘇軾
朝代：宋

菰蒲無邊水茫茫，荷花夜開風露香。
漸見燈明出遠寺，更待月黑看湖光。
夜燒松明火
作者：蘇軾
朝代：宋

歲暮風雨交，客舍悽薄寒。
夜燒松明火，照室紅龍鸞。
快焰初煌煌，碧烟稍團團。
幽人忽富貴，蕙帳芬椒蘭。
珠煤綴屋角，香𣿉流銅盤。
坐看十八公，俯仰灰燼殘。
齊奴朝爨蠟，萊公夜長歎。
海康無此物，燭盡更未闌。
夜直玉堂携李之儀端叔詩百餘首讀至夜半書其後
作者：蘇軾
朝代：宋

玉堂清冷不成眠，伴直難呼孟浩然。
暫借好詩消永夜，每逢佳處輒參禪。
愁侵硯滴初含凍，喜入燈花欲鬬妍。
寄語君家小兒子，他時此句一時編。
夜直祕閣呈王敏甫
作者：蘇軾
朝代：宋

蓬瀛宮闕隔埃氛，帝樂天香似許聞。
瓦弄寒暉鴛卧月，樓生晴靄鳳盤雲。
共誰交臂論今古，只有閑心對此君。
大隠本來無境界，北山猿鶴漫移文。
夜至永樂文長老院文時卧病退院
作者：蘇軾
朝代：宋

夜聞巴叟卧荒村，來打三更月下門。
往事過年如昨日，此身未死得重論。
老非懷土情相得，病不開堂道益尊。
惟有孤棲舊時鶴，舉頭見客似長言。
夜行觀星
作者：蘇軾
朝代：宋

天高夜氣嚴，列宿森就位。
大星光相射，小星鬧若沸。
天人不相干，嗟彼本何事。
世俗强指摘，一一立名字。
南箕與北斗，乃是家人器。
天亦豈有之，無乃遂自謂。
迫觀知何如，遠想偶有似。
茫茫不可曉，使我長歎喟。
夜過舒堯文戲作
作者：蘇軾
朝代：宋

先生堂上霜月苦，弟子讀書喧兩廡。
推門入室書縱橫，蠟紙燈籠晃雲母。
先生骨清少眠卧，長夜默坐數更鼓。
耐寒石硯欲生冰，得火銅瓶如過雨。
郎君欲出先自贊，坐客歛衽誰敢侮。
明朝阮籍過阿戎，應作羲之羨懷祖。
夜飲次韵畢推官
作者：蘇軾
朝代：宋

簿書叢裏過春風，酒聖時時且復中。
紅燭照庭嘶騕褭，黄雞催曉唱玲瓏。
老來漸減金釵興，醉後空驚玉筯工。
月未上時應早散，免教壑谷問吾公。
夢中作寄朱行中
作者：蘇軾
朝代：宋

舜不作六器，誰知貴璵璠。
哀哉楚狂士，抱璞號空山。
相如起睨柱，頭璧與俱還。
何如鄭子産，有禮國自閑。
雖微韓宣子，鄙夫亦辭環。
至今不貪寶，凜然照塵寰。
夢中絕句
作者：蘇軾
朝代：宋

楸樹高花欲插天，暖風遲日共茫然。
落英滿地君方見，惆悵春光又一年。
夢中賦裙带
作者：蘇軾
朝代：宋

百疊漪漪風皺，六銖縰縰雲輕。
植立含風廣殿，微聞環珮摇聲。
夢雪
作者：蘇軾
朝代：宋

殘杯失春溫，破被生夜悄。
開門萬山白，俯仰同一照。
雖時出圭角，固自絕瑕竅。
兒童勿驚怪，調汝得一笑。
大寒步至東坡贈巢三
作者：蘇軾
朝代：宋

春雨如暗塵，春風吹倒人。
東坡數間屋，巢子誰與鄰。
空牀斂敗絮，破竈鬰生薪。
相對不言寒，哀哉知我貧。
我有一瓢酒，獨飲良不仁。
未能頳我頰，聊復濡子唇。
故人千鍾祿，馭吏醉吐茵。
那知我與子，坐作寒螿呻。
努力莫怨天，我爾皆天民。
行看花柳動，共享無邊春。
大老寺竹間閣子
作者：蘇軾
朝代：宋

殘花带葉暗，新筍出林香。
但見竹陰綠，不知汧水黄。
樹高傾隴鳥，池浚落河魴。
栽種良辛苦，孤僧瘦欲尪。
大行太皇太后高氏挽詞二首·其一
作者：蘇軾
朝代：宋

至矣吾三后，功高漢已還。
復推元祐冠，蓋得永昭全。
有作猶非聖，無私乃是天。
侍臣談道要，家法信家傳。
大行太皇太后高氏挽詞二首·其二
作者：蘇軾
朝代：宋

却狄安諸夏，先王社稷臣。
固應祠百世，何止活千人。
定策天知我，忘家帝念親。
萬方何以報，得疾爲勤民。
大雪獨留尉氏有客入驛呼與飲至醉詰旦客南去竟不知其誰
作者：蘇軾
朝代：宋

古驛無人雪滿庭，有客冒雪來自北。
紛紛笠上已盈寸，下馬登堂面蒼黑。
苦寒有酒不能飲，見之何必問相識。
我酌徐徐不滿觥，看客倒盡不留澀。
千門晝閉行路絕，相與笑語不知夕。
醉中不復問姓名，上馬忽去橫短策。
大雪青州道上有懷東武園亭寄交代孔周翰
作者：蘇軾
朝代：宋

超然臺上雪，城郭山川兩奇絕。
海風吹碎碧琉璃，時見三山白銀闕。
蓋公堂前雪，綠窗朱戶相明滅。
堂中美人雪爭妍，粲然一笑玉齒頰。
就中山堂雪更奇，青松怪石亂瓊絲。
惟有使君游不歸，五更馬上愁斂眉。
君不是淮西李侍中，夜入蔡州縛取吳元濟。
又不是襄陽孟浩然，長安道上騎馿吟雪詩。
何當閉門飲美酒，無人毀譽河東守。
大風留金山兩日
作者：蘇軾
朝代：宋

塔上一鈴獨自語，明日顛風當斷渡。
朝來白浪打蒼崖，倒射軒窗作飛雨。
龍驤萬斛不敢過，漁舟一葉從掀舞。
細思城市有底忙，却笑蛟龍爲誰怒。
無事久留童僕怪，此風聊得妻孥許。
灊山道人獨何事，夜半不眠聽粥鼓。
天仙子
作者：蘇軾
朝代：宋

走馬探花花發未。人與化工俱不易。千回來繞百回看，蜂作婢。鶯為使。穀雨清明空屈指。白髮盧郎情未已。一夜翦刀收玉蕊。尊前還對斷腸紅，人有淚。花無意。明日酒醒應滿地。
天竺寺
作者：蘇軾
朝代：宋

香山居士留遺迹，天竺禪師有故家。
空詠連珠吟疊璧，已亡飛鳥失驚蛇。
林深野桂寒無子，雨浥山薑病有花。
四十七年真一夢，天涯流落淚橫斜。
天聖二僧皆蜀人不見留二絕·其一
作者：蘇軾
朝代：宋

家山忘了脚騰騰，試作巴談却解譍。
不爲遊人問鄉里，豈知身是錦城僧。
天聖二僧皆蜀人不見留二絕·其二
作者：蘇軾
朝代：宋

方丈門開怪不迎，給孤邀供未還城。
興來且作尋安道，醉後何須覓老兵。
太夫人以无咎生日置酒留余夜歸書小詩賀上
作者：蘇軾
朝代：宋

壽樽餘瀝到朋簪，要與郎君語夜深。
敢問阿婆開後閣，井中車轄任浮沉。
太守徐君猷通守孟亨之皆不飲酒以詩戲之
作者：蘇軾
朝代：宋

孟嘉嗜酒桓溫笑，徐邈狂言孟德疑。
公獨未知其趣爾，臣今時復一中之。
風流自有高人識，通介寧隨薄俗移。
二子有靈應撫掌，吾孫還有獨醒時。
太白山下早行至橫渠鎮書崇壽院壁
作者：蘇軾
朝代：宋

馬上續殘夢，不知朝日昇。
亂山橫翠幛，落月澹孤燈。
奔走煩郵吏，安閑愧老僧。
再遊應眷眷，聊亦記吾曾。
太虛以黄樓賦見寄作詩爲謝
作者：蘇軾
朝代：宋

我在黄樓上，欲作黄樓詩。
忽得故人書，中有黄樓詞。
黄樓高十丈，下建五丈旗。
楚山以爲城，泗水以爲池。
我詩無傑句，萬景驕莫隨。
夫子獨何妙，雨雹散雷椎。
雄辭雜今古，中有屈宋姿。
南山多磬石，清滑如流脂。
朱蠟爲摹刻，細妙分毫釐。
佳處未易識，當有來者知。
失調名
作者：蘇軾
朝代：宋

喚起離情，慵推孤枕。
失調名
作者：蘇軾
朝代：宋

寂寂珠簾蛛網滿。
失調名
作者：蘇軾
朝代：宋

誰教幽夢裡，插他花。
失調名
作者：蘇軾
朝代：宋

過湖攜手屢沾襟。
失調名
作者：蘇軾
朝代：宋

高安更過幾重山。
失題
作者：蘇軾
朝代：宋

獨鶴南飛送好音，山中橋梓共成陰。
深衣傴僂如初命，巵酒從容向晚斟。
城裏誰家開壽域，堂東多士作儒林。
清霜未落黄花在，笑折高枝繞鬢簪。
失題三首·其一
作者：蘇軾
朝代：宋

木落沙明秋浦，雲卧烟淡瀟湘。
曾學扁舟范蠡，五湖深處鳴榔。
失題三首·其三
作者：蘇軾
朝代：宋

公子只應見畫，此中我獨知津。
寫到水窮天杪，定非塵土間人。
夷陵縣歐陽永叔至喜堂
作者：蘇軾
朝代：宋

夷陵雖小邑，自古控荆吳。
形勢今無用，英雄久已無。
誰知有文伯，遠謫自王都。
人去年年改，堂傾歲歲扶。
追思猶咎呂，感歎亦憐朱。
舊種孤楠老，新霜一橘枯。
清篇留峽洞，醉墨寫邦圖。
故老問行客，長官今白鬚。
著書多念慮，許國減歡娛。
寄語公知否，還須數倒壺。
奉和成伯兼戲禹功
作者：蘇軾
朝代：宋

金錢石竹道傍秋，翠黛紅裙馬上謳。
無限小兒齊拍手，山公又作習池遊。
奉和成伯大雨中會客解嘲
作者：蘇軾
朝代：宋

樂事難并真實語，坐排用意多乖誤。
興來取次或成歡，瓦鉤却勝黄金注。
我生禍患久不擇，肯爲一時風雨阻。
天公變化豈有常，明月行看照歸路。
奉和陳賢良
作者：蘇軾
朝代：宋

不學孫吳與六韜，敢將駑馬並英豪。
望窮海表天還遠，傾盡葵心日愈高。
身外浮名休瑣瑣，夢中歸思已滔滔。
三山舊是神仙地，引手東來一釣鼇。
奉敕祭西太一和韓川韵四首·其一
作者：蘇軾
朝代：宋

聖主新除祕祝，侍臣來乞豐年。
壽宮神君欲至，夜半靈風肅然。
奉敕祭西太一和韓川韵四首·其三
作者：蘇軾
朝代：宋

解劍獨行殘月，披衣困卧清風。
夢蝶猶飛旅枕，粥魚已響枯桐。
奉敕祭西太一和韓川韵四首·其二
作者：蘇軾
朝代：宋

玉璽親題御筆，金童來侍天香。
禮罷祝融參乘，前驅已過衡湘。
奉敕祭西太一和韓川韵四首·其四
作者：蘇軾
朝代：宋

陂水初含曉淥，稻花半作秋香。
皂蓋却迎朝日，紅雲正繞宮牆。
奉酬仲閔食新麯湯餠仍聞糴麥甚盛因以戲之
作者：蘇軾
朝代：宋

初見煌煌秀兩岐，俄驚落磑雪霏霏。
可煩都尉熱承汗，絕勝臨淄貧易衣。
尚有清才對風月，未妨便腹貯書詩。
知君貨殖誇長袖，滿糴千箱待一饑。
好事近
作者：蘇軾
朝代：宋

湖上雨晴時，秋水半篙初沒。朱檻俯窺寒鑑，照衰顏華髮。醉中吹墮白綸巾，溪風漾流月。獨棹小舟歸去，任煙波飄兀。
好事近
作者：蘇軾
朝代：宋

煙外倚危樓，初見遠燈明滅。卻跨玉虹歸去，看洞天星月。當時張範風流在，況一尊浮雪。莫問世間何事，與劍頭微吷。
好事近
作者：蘇軾
朝代：宋

紅粉莫悲啼，俯仰半年離別。看取雪堂坡下，老農夫悽切。明年春水漾桃花，柳岸隘舟楫。從此滿城歌吹，看黃州闐咽。
妒佳月
作者：蘇軾
朝代：宋

狂雲妒佳月，怒飛千里黑。
佳月了不嗔，曾何污潔白。
爰有謫仙人，舉酒爲三客。
今夕偶不見，汍瀾念風伯。
毋煩風伯來，彼也易滅沒。
支頤少待之，寒空浄無迹。
粲粲黄金盤，獨照一天碧。
玉繩慘無輝，玉露洗秋色。
浩瀚玻璃盞，和光入胸臆。
使我能永延，約君爲莫逆。
始於文登海上得白石數升如芡實可作枕聞梅丈嗜石故以遺其子子明學士子明有詩次韵
作者：蘇軾
朝代：宋

海隅荒怪有誰珍，零落珊瑚泣季倫。
法供坐令微物重，色難歸致孝心純。
只疑薏苡來交趾，未信蠙珠出泗濱。
願子聚爲江夏枕，不勞揮扇自寧親。
姚屯田挽詞
作者：蘇軾
朝代：宋

京口年來耆舊衰，高人淪喪路人悲。
空聞韋叟一經在，不見恬侯萬石時。
貧病只知爲善樂，逍遥却恨棄官遲。
七年一別真如夢，猶記蕭然瘦鶴姿。
姪安節遠來夜坐三首·其一
作者：蘇軾
朝代：宋

南來不覺歲崢嶸，坐撥寒灰聽雨聲。
遮眼文書原不讀，伴人燈火亦多情。
嗟予潦倒無歸日，令汝蹉跎已半生。
免使韓公悲世事，白頭還對短燈檠。
姪安節遠來夜坐三首·其三
作者：蘇軾
朝代：宋

落第汝爲中酒味，吟詩我作忍饑聲。
便思絕粒真無策，苦說歸田似不情。
腰下牛閑方解佩，洲中奴長足爲生。
大弨一弛何緣彀，已覺翻翻不受檠。
姪安節遠來夜坐三首·其二
作者：蘇軾
朝代：宋

心衰面改瘦崢嶸，相見惟應識舊聲。
永夜思家在何處，殘年知汝遠來情。
畏人默坐成癡鈍，問舊驚呼半死生。
夢斷酒醒山雨絕，笑看饑鼠上燈檠。
子玉以詩見邀同刁丈遊金山
作者：蘇軾
朝代：宋

君年甲子未相逢，難向人前說老翁。
更有方瞳八十一，奮衣矍鑠走山中。
子玉家宴用前韵見寄復答之
作者：蘇軾
朝代：宋

自酌金樽勸孟光，更教長笛奏伊凉。
牽衣男女遶太白，扇枕郎君煩阿香。
詩病逢春轉深痼，愁魔得酒暫奔忙。
醒時情味吾能說，日在西南白草岡。
子由作二頌頌石臺長老問公手寫蓮經字如黑蟻且誦萬遍脇不至席二十餘年予亦作二首·其一
作者：蘇軾
朝代：宋

眼前擾擾黑蚍蜉，口角霏霏白唾珠。
要識吾師無礙處，試將燒却看瞋無。
子由作二頌頌石臺長老問公手寫蓮經字如黑蟻且誦萬遍脇不至席二十餘年予亦作二首·其二
作者：蘇軾
朝代：宋

眼睛心地兩虛圓，脇不沾牀二十年。
誰信吾師非不睡，睡蛇已死得安眠。
子由在筠作東軒記或戲之爲東軒長老其婿曹煥往筠余作一絕句送曹以戲子由曹過廬山以示圓通慎長老慎欣然亦作一絕送客出門歸入室趺坐化去子由聞之仍作二絕一以答余一以答慎明年余過圓通始得其詳乃追次慎韵·其一
作者：蘇軾
朝代：宋

君到高安幾日回，一時斗擻舊塵埃。
贈君一籠牢收取，盛取東軒長老來。
子由在筠作東軒記或戲之爲東軒長老其婿曹煥往筠余作一絕句送曹以戲子由曹過廬山以示圓通慎長老慎欣然亦作一絕送客出門歸入室趺坐化去子由聞之仍作二絕一以答余一以答慎明年余過圓通始得其詳乃追次慎韵·其二
作者：蘇軾
朝代：宋

大士何曾有生死，小儒底處覓窮通。
偶留一鷄千山上，散作人間萬竅風。
子由將赴南都與余會宿於逍遥堂作兩絕句讀之殆不可爲懷因和其詩以自解余觀子由自少曠達天資近道又得至人養生長年之訣而余亦竊聞其一二以爲今者宦游相別之日淺而異時退休相從之日長既以自解且以慰子由云·其一
作者：蘇軾
朝代：宋

別期漸近不堪聞，風雨蕭蕭已斷魂。
猶勝相逢不相識，形容變盡語音存。
子由將赴南都與余會宿於逍遥堂作兩絕句讀之殆不可爲懷因和其詩以自解余觀子由自少曠達天資近道又得至人養生長年之訣而余亦竊聞其一二以爲今者宦游相別之日淺而異時退休相從之日長既以自解且以慰子由云·其二
作者：蘇軾
朝代：宋

但令朱雀長金花，此別還同一轉車。
五百年間誰復在，會看銅狄兩咨嗟。